KENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Greenlandic Haitian Creole Hiligaynon Hungarian Igbo Iloko Indonesian Italian Japanese Kirghiz Korea Mumule Aneɛ Korean Latvian Lithuanian Luo Malagasy Malay Malayalam Maya Mixe (North Central) Mizo Moore Myanmar Ndebele Ngabere Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Turkish Ukrainian Urdu Vietnamese\n“Bɛle ‘abusua mɔɔ bɛkpa nu bɛye bɛ, alehelɛ ɛsɔfoma, maanle nwuanzanwuanza, menli mɔɔ bɛva bɛ bɛyɛ agyadeɛ titile.’”—1 PITA 2:9, NW.\nMekɛ boni a bɛlumuale bɛbɔle alehelɛ ɛsɔfoma ne anwo ɛwɔkɛ a?\nKɛzi ngyekyeleɛ fofolɛ ne manle bɛnyianle alehelɛ ɛsɔfoma ɛ?\nNyilalɛ boni a alehelɛ ɛsɔfoma ne bamaa alesama anyia a?\n1. Kɛmɔti a eza bɛfɛlɛ “Awulae [nɔsolɛ] Aleɛ” ne Ngakyelɛlilɛ ɛ? Ɛvoyia ɛhye bodane a le duzu?\nGYISƐSE KELAESE nee ye ɛzoanvolɛma 12 ne lile Dwuuma Akpabɛnwo ɛvoyia ne mɔɔ li awieleɛ la wɔ Naesan 14, wɔ ɛvolɛ 33 ne nɔsolɛ nu. Akee Gyisɛse manle Dwudase Yesekaleɔto mɔɔ ɔbaye ye yeamaa la vindele na ɔvale ɛvoyia fofolɛ ɔziele ɛkɛ. Bɛfɛlɛ ɛvoyia ɛhye “Awulae [nɔsolɛ] Aleɛ.” (1 Kɔl. 11:20) Gyisɛse hanle ye fane nwiɔ kɛ: “Bɛyɛ ɛhye bɛva bɛhakye me.” Eza bɛfɛlɛ deɛ ɛhye Ngakyelɛlilɛ. Saa yɛkakye mɔɔ Gyisɛse yɛle la, titile kɛ ɔwule ɔmanle yɛ a, ɔmaa yɛnwu kɛ ɔle mekɛ mɔɔ nwolɛ hyia. (1 Kɔl. 11:24, 25) Gyihova Alasevolɛ mɔɔ bɛwɔ ewiade amuala la di mɛla ɛhye azo yɛ Ngakyelɛlilɛ ne ɛvolɛ biala. Ɛvolɛ 2012 Baebolo kalenda ne maa yɛnwu kɛ Naesan 14 babɔ ɔ bo Kule, April 5, mekɛ mɔɔ sɛnzɛne ne ɛhɔdɔ la.\n2. Duzu a Gyisɛse hanle ye wɔ kpanwo ne nee nwanye ne anwo a?\n2 Ɛdoavolɛ Luku hanle mɔɔ Gyisɛse yɛle nee mɔɔ ɔhanle la anwo edwɛkɛ sikalɛ kɛ: “Ɔvale kpanwo, ɔyɛle Nyamenle mo, ɔbubule nuhua, ɔvale ɔmanle bɛ na ɔzele kɛ, ‘Ɛhye a le me nwonane ne [mɔɔ bɛva bɛmaa bɛ la. Anrɛɛ bɛyɛ ɛhye bɛva bɛhakye me.’ Zɔhane ala noko yɛɛ mɔɔ bɛwiele debie di la, ɔvale dwora ne ɔmanle bɛ na ɔhanle kɛ, ‘Dwora ɛhye mɔɔ bɛlɛno nu la a le Nyamenle ngyekyeleɛ fofolɛ ne mɔɔ bɛva me mogya ne bɛzɔ ɔ nloa la; bɛlie bɛnlo.]’” (Luku 22:19, 20) Kɛzi ɛzoanvolɛ ne mɔ dele edwɛkɛ ɛhye abo ɛ?\n3. Kɛzi ɛzoanvolɛ ne mɔ dele Gyisɛse edwɛkɛ mɔɔ fane kpanwo ne nee nwanye ne anwo la abo ɛ?\n3 Ɛnee ɛzoanvolɛ ne mɔ ze afɔle mɔɔ ɛsɔfo ne mɔ bɔ ye wɔ Nyamenle ɛzonlenlɛ sua ne anu wɔ Gyɛlusalɛm la. Bɛbɔle afɔle ɛhye mɔ bɛkpondɛle Gyihova anyunlu ɛlolɛ, na ɛnee dɔɔnwo le ɛtane fakyɛ nwo afɔle. (Sɛlɛ. 1:4; 22:17-29) Yemɔti, mekɛ mɔɔ Gyisɛse hanle kɛ ɔbava ɔ nwo nane ne yeamaa na bɛawola ye mogya ne bɛagua wɔ bɛ ti la, ɛzoanvolɛ ne mɔ dele ɔ bo kɛ ɔbava ye ngoane ne mɔɔ di munli la yeabɔ afɔle. Ye afɔle ne bazonle bolɛ adɛla nane afɔle.\n4. Mekɛ mɔɔ Gyisɛse hanle kɛ: “Dwora ɛhye . . . le . . . ngyekyeleɛ fofolɛ ne mɔɔ bɛva me mogya ne bɛzɔ ɔ nloa la,” duzu a ɛnee ɔlɛkile a?\n4 Mekɛ mɔɔ Gyisɛse hanle kɛ: “Dwora ɛhye . . . le . . . ngyekyeleɛ fofolɛ ne mɔɔ bɛva me mogya ne bɛzɔ ɔ nloa la,” duzu a ɛnee ɔlɛkile a? Ɛnee ye ɛzoanvolɛ ne mɔ ze ngyekyeleɛ fofolɛ ne mɔɔ wɔ Gyɛlɛmaya ngapezo ne anu la. (Bɛgenga Gyɛlɛmaya 31:31-33.) Gyisɛse edwɛkɛ ne lale ye ali kɛ akee ɔlɛfa zɔhane ngyekyeleɛ fofolɛ ne yeazie ɛkɛ. Ngyekyeleɛ fofolɛ ɛhye bagyinla Mɛla ngyekyeleɛ ne mɔɔ Gyihova luale Mosisi anwo zo ɔ nee Yizilayɛma yɛle la agyakɛ anu. Asoo ɛnee abusuabɔlɛ bie wɔ ngyekyeleɛ nwiɔ ɛhye mɔ avinli ɔ?\n5. Nwolɛ adenle boni mɔ a Mɛla ngyekyeleɛ ne manle Yizilayɛma nyianle a?\n5 Ɛhɛe, ɛnee bɛ bodane ne mɔ bikye nwo kpalɛ. Mekɛ mɔɔ Gyihova vale Mɛla ngyekyeleɛ ne manle Yizilayɛma la, ɔhanle kɛ: “Saa bɛtie me ne bɔkɔɔ na bɛdi me ngyekyeleɛ ne azo kpalɛ a, yemɔ mebaye bɛ meavi maanle kɔsɔɔti avinli meayɛ bɛ me agyadeɛ titile, ɔluakɛ azɛlɛ ne kɔsɔɔti le me ɛdeɛ. Na bɛbayɛ ɛsɔfoma belemgbunli maanle nee maanle nwuanzanwuanza bamaa me.” (Ade. 19:5, 6, NW) Kɛzi Yizilayɛma dele edwɛkɛ ɛhye abo ɛ?\nƐWƆKƐ MƆƆ FANE “ALEHELƐ ƐSƆFOMA” NE ANWO\n6. Ɛwɔkɛ boni a Mɛla ngyekyeleɛ ne boale manle ɔrale nu a?\n6 Ɛnee Yizilayɛma ze mɔɔ “ngyekyeleɛ,” anzɛɛ ngyehyɛleɛ titile kile la, ɔluakɛ ɛnee Gyihova nee Nowa yɛɛ Ebileham ɛyɛ ngyekyeleɛ ɛlɛ. (Mɔl. 6:18; 9:8-17; 15:18; 17:1-9) Gyihova bɔle ɛwɔkɛ wɔ ngyekyeleɛ mɔɔ ɔ nee Ebileham yɛle la anu kɛ: “Ɛ bo zo amra anwo zo yɛɛ maanle maanle mɔɔ wɔ ewiade la balua anyia nyilalɛ a.” (Mɔl. 22:18) Gyihova yɛle Mɛla ngyekyeleɛ ne amaa ɛwɔkɛ ɛhye ara nu. Ɔlua ngyekyeleɛ ɛhye azo ɛnee Yizilayɛma bɛahola ayɛ Gyihova “agyadeɛ titile” wɔ maanle kɔsɔɔti avinli. Bodane boni ati a ɛnee Yizilayɛma bayɛ agyadeɛ titile a? Amaa bɛahola bɛayɛ “ɛsɔfoma belemgbunli maanle” bamaa Gyihova.\n7. Kɛmɔ Ngɛlɛlera ne kile la, “ɛsɔfoma belemgbunli maanle” kile duzu?\n7 Ɛnee Yizilayɛma ze arelemgbunli nee ɛsɔfoma anwo edwɛkɛ. Noko wɔ tete ne sonla kokye ala a ɛnee le belemgbunli nee ɛsɔfo wɔ mekɛ ko ne ala anu mɔɔ Gyihova liele ye dole nu a. Yemɔ a le Mɛlekezidɛke. (Mɔl. 14:18) Gyihova luale Mɛla ngyekyeleɛ ne azo manle Yizilayɛma nwolɛ adenle kɛ bɛbahola bɛayɛ “ɛsɔfoma belemgbunli maanle.” Nzinlii, Ngɛlɛlera ne hanle menli ɛhye mɔ mɔɔ bɛkpale nu bɛyele bɛ la anwo edwɛkɛ kɛ “alehelɛ ɛsɔfoma,” ɛhye kile kɛ bɛbayɛ arelemgbunli na eza bɛayɛ ɛsɔfoma.—1 Pita 2:9.\n8. Duzu a ɛsɔfoma mɔɔ Nyamenle kpale bɛ la yɛle a?\n8 Belemgbunli di ebia. Noko duzu a ɛsɔfo yɛ a? Hibuluma 5:1 ka kɛ: “[Ɛsɔfo] Kpanyinli biala, bɛye ye bɛfi menli avinli na bɛtu ye kɛ ɔgyinla bɛ gyakɛ anu wɔ Nyamenle anyunlu na ɔva bɛ ahyɛlɛdeɛ ne mɔ ɔbɔ [afɔle] ɔzɛlɛ ɛtanefakyɛ ɔmaa bɛ.” Ɛsɔfo mɔɔ Gyihova ɛkpa ye la gyinla menli ne agyakɛ anu wɔ Nyamenle anyunlu. Ɔbɔ afɔle ɔmaa Gyihova ɔfa ɔkpɔda menli ne ɛtane. Eza ɛsɔfo gyinla Gyihova agyakɛ anu kilehile menli ne Nyamenle mɛla ne. (Sɛlɛ. 10:8-11; Mal. 2:7) Wɔ ndenle ɛhye mɔ azo, ɛsɔfo boa ɛtanevolɛma ɔmaa bɛ nee Nyamenle siezie bɛ avinli.\n9. (a) Amaa Yizilayɛma ayɛ “ɛsɔfoma belemgbunli maanle” la, duzu a ɛnee ɔwɔ kɛ bɛyɛ a? (b) Duzu ati a Gyihova kpale Yizilayɛma bie mɔ kɛ ɛsɔfoma ɛ? (d) Kɛmɔti a Mɛla ngyekyeleɛ ne angola ammaa Yizilayɛma anyɛ “ɛsɔfoma belemgbunli maanle” ɛ?\n9 Ɔlua Mɛla ngyekyeleɛ ne ati, ɛnee Yizilayɛma lɛ nwolɛ adenle nyia alehelɛ ɛsɔfoma maanle mɔɔ bava nyilalɛ arɛlɛ “maanle kɔsɔɔti” a. Noko ɛnee debie wɔ ɛkɛ mɔɔ ɔwɔ kɛ Yizilayɛma yɛ na bɛanyia nwolɛ adenle titile ɛhye a. Nyamenle hilele nu kɛ: “Saa bɛtie me ne bɔkɔɔ na bɛdi me ngyekyeleɛ ne azo kpalɛ a.” Asoo ɛnee bɛbahola bɛadie Gyihova ane “bɔkɔɔ” ɔ? Ɛhɛe, noko ɔnrɛwie munli di. (Wulo. 3:19, 20) Ɛhye ati a Gyihova kpale Yizilayɛma bie mɔ kɛ ɛsɔfoma la. Ɛsɔfo ɛhye mɔ anyɛ arelemgbunli. Bɛvale nane bɛbɔle afɔle bɛkpɔdale menli ne ɛtane. (Sɛlɛ. 4:1–6:7) Ɛnee ɛsɔfo ne mɔ ɛtane boka nwo. (Hib. 5:1-3; 8:3) Ɔnva nwo kɛ Gyihova liele afɔle ɛhye mɔ dole nu la, bɛangola bɛanye ɛtane bɛanvi Yizilayɛma anwo zo bɔkɔɔ. Ɛsɔfoma mɔɔ yɛle gyima wɔ Mɛla ngyekyeleɛ ne abo la angola amkpɔda Yizilayɛma mɔɔ lile nɔhalɛ bɔbɔ la nee Nyamenle avinli bɔkɔɔ. Ɛzoanvolɛ Pɔɔlo hilehilele nu kɛ: “Ɔyɛ se kɛ mbɔnkye nee nlankɛ mogya kɛhola kɛnunu ɛtane mɔɔ mekɛ biala bɛyɛ la abo zo.” (Hib. 10:1-4) Ɔluakɛ Yizilayɛma anli ninyɛne mɔɔ wɔ Mɛla ne anu la kɔsɔɔti azo la ati, munzule hanle bɛ. (Gal. 3:10) Wɔ tɛnlabelɛ ɛhye anu, ɛnee bɛnrɛhola bɛnrɛyɛ alehelɛ ɛsɔfoma bɛnrɛmaa maanle mɔɔ ɛha la.\n10. Bodane boni a ɛnee Mɛla ngyekyeleɛ ne gyi zo a?\n10 Ɛhye ɛngile kɛ ɛnee Yizilayɛma ɛnrɛhola ɛnrɛboka “ɛsɔfoma belemgbunli maanle” ne mɔɔ Gyihova ɛbɔ nwolɛ ɛwɔkɛ la anwo ɛlɛ. Saa bɛbɔ mɔdenle kpalɛ bɛtie Gyihova a, bɛbanyia nwolɛ adenle ɛhye, noko tɛ mekɛ mɔɔ bɛwɔ Mɛla ne abo la ɔ. Duzu ati ɔ? (Bɛgenga Galeehyeama 3:19-25.) Saa yɛbade ɛhye abo a, ɔwɔ kɛ yɛnwu bodane mɔɔ ɛnee Mɛla ngyekyeleɛ ne gyi zo la. Mɛla ne bɔle Yizilayɛma mɔɔ yɛ tieyɛ la anwo bane vile adalɛ ɛzonlenlɛ nwo. Eza ɔboale bɛ ɔmanle bɛdele ɔ bo kɛ bɛle ɛtanevolɛma na bɛhyia afɔle mɔɔ sonle bolɛ tɛla mɔɔ bɛ ɛsɔfo mgbanyima ne mɔ bɔ la. Mɛla ne “dɛnlanle [bɛ] nwo zo” anzɛɛ hilele bɛ adenle amaa bɛalie Kelaese anzɛɛ Mɛzaya ne bɛado nu. Aluma ɛhye mɔ kile “Awie Mɔɔ Bɛkpokpa Ye.” Noko akee, mekɛ mɔɔ Mɛzaya ne rale la, ɔvale ngyekyeleɛ fofolɛ ne mɔɔ Gyɛlɛmaya hanle nwolɛ edwɛkɛ la ɔziele ɛkɛ. Menli mɔɔ liele Kelaese lile la rabokale ngyekyeleɛ fofolɛ ne anwo na bɛrayɛle “ɛsɔfoma belemgbunli maanle.” Maa yɛnlea kɛzi ɔrale ye zɔ la.\nNGYEKYELEƐ FOFOLƐ NE ANU AMRA LE ALEHELƐ ƐSƆFOMA\n11. Kɛzi Gyisɛse rayɛle alehelɛ ɛsɔfoma ne adiabo ɛ?\n11 Gyisɛse mɔɔ vi Nazalɛte la rayɛle Mɛzaya wɔ ɛvolɛ 29 ne anu. Mekɛ mɔɔ bɛzɔnenle ye la, ɛnee yeli ɛvolɛ kɛyɛ 30. Ye ɛzɔnenlɛ ne lale ye ali kɛ ɔkulo kɛ ɔyɛ Gyihova ɛhulolɛdeɛ. Akee Gyihova hanle ye wɔ ɔ nwo kɛ: “Ɛhye a le me Ra mɔɔ mekulo ye la.” Gyihova kpokpale ye, yeanva nwole, emomu, sunsum nwuanzanwuanza. (Mat. 3:13-17; Gyi. 10:38) Nyamenle kpokpale Gyisɛse amaa yeahola yeayɛ Ɛsɔfo Kpanyinli nee Belemgbunli kenlebie na awie biala mɔɔ kɛlie ye kɛli la anyia nyilalɛ. (Hib. 1:8, 9; 5:5, 6) Akee ɔbabuke adenle yeamaa awie mɔ araboka nɔhalɛ alehelɛ ɛsɔfoma ne anwo.\n12. Duzu a Gyisɛse afɔle ne holale yɛle a?\n12 Kɛ Ɛsɔfo Kpanyinli la, afɔle boni a Gyisɛse bahola abɔ na bɛava menli mɔɔ bɛdie ye bɛdi la ɛtane bɛahyɛ bɛ bɔkɔɔ a? Edwɛkɛ mɔɔ Gyisɛse hanle wɔ mekɛ mɔɔ ɔvale ye ewule ne anwo Ngakyelɛlilɛ ɔziele ɛkɛ la boa yɛ maa yɛte ɔbo kɛ, ye dasanli ngoane ne mɔɔ di munli la a ɔbava yeabɔ afɔle a. (Bɛgenga Hibuluma 9:11, 12.) Bɛkpokpale Gyisɛse kɛ Ɛsɔfo Kpanyinli la anzi, ɔmanle bɛzɔle ye bɛnleanle na bɛtetele ye ɔhɔdwule ye ewule nu. (Hib. 4:15; 5:7-10) Bɛdwazole ye bɛvile ewule nu la, ɔvale bolɛ mɔɔ ye afɔle ne sonle la ɔhɔhilele Gyihova wɔ anwuma. (Hib. 9:24) Ɔvi zɔhane mekɛ ne Gyisɛse bahola ali bɛdabɛ mɔɔ bɛnyia diedi wɔ ye afɔle ne anu la ati “mgbɔdalɛ.” Ɔbaboa bɛ yeamaa bɛazonle Nyamenle mɔɔ bɛlɛ anyelazo kɛ bɛbanyia dahuu ngoane a. (Hib. 7:25) Ye afɔle ne eza manle ngyekyeleɛ fofolɛ ne lile munli.—Hib. 8:6; 9:15.\n13. Duzu a menli mɔɔ boka ngyekyeleɛ fofolɛ ne anwo la bɛanyia a?\n13 Bɛbava sunsum nwuanzanwuanza ne bɛakpokpa menli mɔɔ boka ngyekyeleɛ fofolɛ ne anwo la noko. (2 Kɔl. 1:21) Dwuuma mɔɔ di nɔhalɛ nee menli mɔɔ ɛnle Dwuuma la boka nwo. (Ɛfɛ. 3:5, 6) Duzu a menli mɔɔ boka ngyekyeleɛ fofolɛ ne anwo la bɛanyia a? Bɛbava bɛ ɛtane bɛahyɛ bɛ bɔkɔɔ. Gyihova bɔle ɛwɔkɛ kɛ: “Mebava bɛ ɛtane meahyɛ bɛ, yɛɛ menrɛhakye bɛ ɛtane ne mɔ mɔɔ bɛyɛ la bieko.” (Gyɛ. 31:34) Kɛkala mɔɔ Gyihova ɛva bɛ ɛtane ɛhyɛ bɛ la, bɛbahola bɛarayɛ “ɛsɔfoma belemgbunli maanle.” Pita zele Keleseɛnema mɔɔ bɛkpokpa bɛ la kɛ: “Bɛmɛ, bɛle ‘abusua mɔɔ bɛkpa nu bɛye bɛ, alehelɛ ɛsɔfoma, maanle nwuanzanwuanza, menli mɔɔ bɛva bɛ bɛyɛ agyadeɛ titile, kɛ bɛha’ mɔɔ vɛlɛle bɛ vile awozinli nu rale ye nwanwane wienyi ne anu la ‘nyɛleɛ kpalɛ bɛhile.’” (1 Pita 2:9, NW) Edwɛkɛ mɔɔ Gyihova hanle wɔ mekɛ mɔɔ ɔvale Mɛla ne ɔmanle Yizilayɛma la yɛɛ Pita noko hanle a. Pita hwenle adwenle hɔle edwɛkɛ zɔhane azo na ɔhanle kɛ ɔfane Keleseɛnema mɔɔ boka ngyekyeleɛ fofolɛ ne anwo la anwo.—Ade. 19:5, 6.\n14. Nienwu a alehelɛ ɛsɔfoma ne sonle a?\n14 Nienwu a bɛdabɛ mɔɔ bɛboka ngyekyeleɛ fofolɛ ne anwo la sonle a? Wɔ azɛlɛ ye azo. Bɛle ɛsɔfoma ekpunli. Bɛgyi Gyihova agyakɛ anu bɛka ye “nyɛleɛ kpalɛ” ne bɛkile menli na bɛmaa bɛ sunsum nu aleɛ anzɛɛ adehilelɛ. (Mat. 24:45; 1 Pita 2:4, 5) Saa bɛwu na bɛdwazo bɛ a, bɛbaboka Kelaese anwo wɔ anwuma bɛayɛ arelemgbunli nee ɛsɔfoma. (Luku 22:29; 1 Pita 1:3-5; Yek. 1:6) Wɔ ɛnyelɛzodeɛnwunlɛ nu, ɛzoanvolɛ Dwɔn nwunle sunsum nu abɔdeɛ dɔɔnwo kɛ bɛgyi Gyihova belemgbunli ebia ne anwo wɔ anwuma. Ɛnee bɛlɛto “edwɛne fofolɛ” bɛamaa “Boaneralɛ ne.” Bɛdole edwɛne kɛ: “Ɛvale wɔ mogya ne mɔɔ bɛhwinle bɛguale la ɛkpɔnenle menli. Ɛkpɔnenle bɛ ɛvile abusua ekpunli, aneɛ nee maanle ngakyile kɔsɔɔti anu ɛmanle Nyamenle. Wɔmaa bɛyɛ arelemgbunli nee Nyamenle sɛlɛvolɛma [anzɛɛ, “ɛsɔfoma,” NW] na bɛbali arelemgbunli wɔ azɛlɛ ye azo.” (Yek. 5:8-10) Wɔ ɛnyelɛzodeɛnwunlɛ fofolɛ nu, Dwɔn hanle ye wɔ arelemgbunli ɛhye mɔ anwo kɛ: “Bɛbayɛ Nyamenle nee Kelaese [ɛsɔfoma] na bɛ nee Kelaese ali belemgbunli ɛvolɛ apenle.” (Yek. 20:6) Arelemgbunli ɛhye mɔ nee Kelaese a ka bɔ nu yɛ alehelɛ ɛsɔfoma ne mɔɔ alesama kɔsɔɔti balua bɛ nwo zo anyia nyilalɛ la.\n15, 16. Ndenle boni azo a alehelɛ ɛsɔfoma ne bamaa aleɛabo amra anyia nyilalɛ a?\n15 Kɛzi 144,000 ne bamaa aleɛabo amra anyia nyilalɛ ɛ? Yekile tile 21 ne hanle ɛsɔfoma ɛhye mɔ anwo edwɛkɛ kɛ suakpole mɔɔ wɔ anwuma, Gyɛlusalɛm fofolɛ, bɛfɛlɛ bɛ “Boaneralɛ ne aye.” (Yek. 21:9) Ngyehyɛnu 2 mɔɔ kɔdwu 4 la ka kɛ: “Na menwunle Suakpole Nwuanzanwuanza ne, mɔɔ le Gyɛlusalɛm fofolɛ ne, kɛ ɔvi Nyamenle ɛkɛ ne wɔ anwuma na bɛlɛdwula ye aze, bɛziezie ye kɛ atɔfolɛ mɔɔ bɛyɛ ye hyeleenyi na ɔkayia ɔ hu adenle la. Mendele ɛnelɛ kpole bie wɔ belemgbunli ebia kpole ne anwo, ɔse, ‘Kɛkala, akee Nyamenle sua nu a le ye menli avinli. Ɔ nee bɛ badɛnla na bɛayɛ ye menli. Nyamenle mumua ne nee bɛ badɛnla na yeayɛ bɛ Nyamenle. Ɔbakyikyi bɛ nye anwo monle. Ewule ɛnle ɛkɛ bieko, monle ɛnle ɛkɛ, nyane ɛnle ɛkɛ, ɛzunlɛ ɛnle ɛkɛ ne bieko. Ɔluakɛ alumua ninyɛne ne mɔ ɛze ɛhɔ.’” Ɛhye mɔ le nyilalɛ kpalɛ! Ɛzunlɛ, alɔbɔlɛ, nyane, anzɛɛ monle bapɛ nu ɔluakɛ ewule ɛnle ɛkɛ bieko. Alesama bali munli na bɛ nee Nyamenle abɔ nu bɔkɔɔ.\n16 Yekile 22:1, 2 maa yɛnwu nyilalɛ bieko mɔɔ zɛhae alehelɛ ɛsɔfoma ne bamaa yɛanyia la. Ɔka kɛ: “Nyamenle soanvolɛ ne eza hilele me nzule ne mɔɔ maa ngoane la azudenle ne. Ɔ nye le kɔngyekɔngye kɛ neanleɛ, na ɔse ɔvi Nyamenle nee Boaneralɛ ne belemgbunli ebia kpole ne abo, ɔdua suakpole ne awɔdenle ne mɔɔ la sua ne avinli la azo. Ngoane baka ne ɛfifi azudenle ne anloa nwiɔ ne, na bɛso ma ngakyile fane bulu nee nwiɔ ɛvolɛ ko biala; siane ko biala ɔso ko, na bɛ nya ne mɔ maa maanle maanle ne mɔ ngoane.” Ɛnyelɛzodeɛnwunlɛ ɛhye maa yɛnwu kɛzi bɛbayɛ “maanle maanle ne” anu amra kɔsɔɔti ayile amaa bɛali sinlidɔlɛ mɔɔ bɛnyianle ye Adam ɛkɛ azo bɔkɔɔ la. Alumua ninyɛne ne mɔ ɛze ɛhɔ amgba.\nALEHELƐ ƐSƆFOMA NE WIE BƐ GYIMA\n17. Mɔɔ ɛvolɛ 1,000 ne kahɔ ye awieleɛ la, ɛnee duzu a alehelɛ ɛsɔfoma ne ɛyɛ a?\n17 Alehelɛ ɛsɔfoma ne bava ɛvolɛ 1,000 aboa alesama bamaa bɛali munli. Kɛ Ɛsɔfo Kpanyinli nee Belemgbunli la, Gyisɛse Kelaese bava alesama abusua mɔɔ di munli la awula Gyihova asa. (Bɛgenga 1 Kɔlentema 15:22-26.) Ɛnee alehelɛ ɛsɔfoma ne ɛwie bɛ gyima.\n18. Saa alehelɛ ɛsɔfoma ne wie bɛ gyima ne a, kɛzi Gyihova bava bɛ ali gyima ɛ?\n18 Yemɔ anzi, gyima boni a Gyihova bava alehelɛ ɛsɔfoma ne ali a? Yekile 22:5 ka kɛ: “Bɛbali belemgbunli mekɛ mɔɔ ɛnlɛ awieleɛ.” Nwane mɔ a bɛbazie bɛ a? Baebolo ne anga. Noko, Gyihova bahyia bɛ nwo. Bɛnrɛwu yɛɛ bɛ nwo nane ɛnrɛkpɔlɔ ɛlɛ. Bɛbanyia anwubielɛ wɔ alesama mɔɔ ɛnli munli mɔɔ bɛbaboa bɛ la anu. Zɔhane ati, bɛbahɔ zo bɛayɛ arelemgbunli na Gyihova ava bɛ ali gyima yeamaa ye bodane ara nu wɔ mekɛ mɔɔ ɛnlɛ awieleɛ.\n19. Duzu a bɛbahakye bɛdabɛ mɔɔ bɛbahɔ Ngakyelɛlilɛ ne abo la ɛ?\n19 Bɛbahakye yɛ Baebolo ngilehilelɛ ɛhye wɔ mekɛ mɔɔ yɛlɛyɛ Gyisɛse ewule ne Ngakyelɛlilɛ ne wɔ Kule, April 5, 2012 la. Keleseɛnema mɔɔ bɛkpokpa bɛ mɔɔ bɛtɛbɔ azɛlɛ ye azo la bali kpanwo ne mɔɔ mgbɔvonle ɛnle nu la na bɛanlo nwanye ne bie bava bɛahile kɛ bɛboka ngyekyeleɛ fofolɛ ne anwo. Kelaese afɔle ne anwo sɛkɛlɛneɛ ɛhye mɔ bamaa bahakye nwolɛ adenle titile nee ɛzonlelilɛ mɔɔ bɛlɛ ye wɔ Nyamenle damɛnlangoate bodane ne anu la. Yɛdayɛ mɔɔ yɛbahɔ bie la kɔsɔɔti kulo kɛ yɛda ye ali kɛ yɛ nye sɔ alehelɛ ɛsɔfoma ne mɔɔ Gyihova Nyamenle ɛkpa bɛ kɛ ɔdua bɛ nwo zo yeayila alesama kɔsɔɔti la kpalɛ.\nAlehelɛ ɛsɔfoma ne bamaa alesama anyia nyilalɛ mɔɔ ɛnlɛ awieleɛ\nFa nwa awie Fa nwa awie Alehelɛ Ɛsɔfoma Bamaa Alesama Kɔsɔɔti Anyia Nyilalɛ


Yizikeɛle 34 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Yizilayɛ mboaneneavolɛma (1-10)\nGyihova dwenle ye mboane ne anwo (11-31)\n“Me sonvolɛ Devidi” bayɛ bɛ mboaneneavolɛ (23)\n“Anzodwolɛ ngyekyeleɛ” (25)\n34 Gyihova nee me dendɛle bieko kɛ: 2 “Sonla ra, ka ngapezo tia Yizilayɛ mboaneneavolɛma ne. Ka ngapezo, na ka kile mboaneneavolɛma ne kɛ, ‘Mɔɔ Tumivolɛ Awulae Gyihova ɛha la ɛne: “Yizilayɛ mboaneneavolɛma mɔɔ dwenle bɛ ngomekye bɛ aleɛlilɛ nwo la, bɛ gyakɔ!+ Asoo tɛ mboane ne mɔ a ɔwɔ kɛ mboaneneavolɛma maa bɛ aleɛ a?+ 3 Bɛdi nane ne ɛleka kpalɛ* ne, bɛfa mboane ne enrinli bɛnwo ndanlɛ bɛkeda, na bɛku nane ne mɔ mɔɔ ɛlɔ kpalɛ la,+ noko bɛmmaa mboane ne mɔ aleɛ.+ 4 Bɛtɛmaanle mɔɔ anwo ɛbɛlɛ ye la anwosesebɛ anzɛɛ bɛtɛyɛle mɔɔ ɛnde kpɔkɛ la ayile anzɛɛ bɛtɛbɔle mɔɔ ɛboda la bɔlɛ anzɛɛ bɛtɛfale mɔɔ ɛvo adenle la bɛtɛbale anzɛɛ bɛtɛkpondɛle mɔɔ ɛminli la;+ emomu, bɛvale atisesebɛ nee amumuyɛ a bɛnleanle bɛ nwo zo a.+ 5 Ɔti bɛbɔle asande ɔluakɛ ɛnee mboaneneavolɛ biala ɛnle ɛkɛ;+ bɛbɔle asande na bɛyɛle ɛbɔ nu nane anwo ɛzulolɛ biala aleɛ. 6 Me mboane ne mɔ luoluale awoka mgbole nee ngyikyi ne mɔ kɔsɔɔti azo; me mboane ne mɔ bɔle asande hɔle azɛlɛ ye ɛleka biala, awie biala amkpondɛ bɛ anzɛɛ amkpo bɛ bo zo. 7 “‘“Zɔhane ati, bɛmɛ mboaneneavolɛma, bɛdie Gyihova edwɛkɛ ne: 8 ‘“Mekɛ ala mɔɔ mede aze la,” Tumivolɛ Awulae Gyihova a se a, “kɛmɔ bɛmaa nane ɛhye me mboane ne mɔ, na bɛyɛ ɛbɔ nu nane anwo ɛzulolɛ biala aleɛ, ɔluakɛ ɛnee mboaneneavolɛ biala ɛnle ɛkɛ, yɛɛ me mboaneneavolɛma ne amkpondɛ me mboane ne mɔ abo zo; emomu, bɛhɔle zo bɛlile bɛ aleɛ na bɛammaa me mboane ne mɔ aleɛ la ati,”’ 9 bɛmɛ mboaneneavolɛma, bɛdie Gyihova edwɛkɛ ne. 10 Mɔɔ Tumivolɛ Awulae Gyihova ɛha la ɛne: ‘Mebaho meatia mboaneneavolɛma ne, yɛɛ mebamaa bɛabu me mboane ne mɔ anwo mgbonda,* na mebamaa bɛagyakyi me mboane ne aleɛ ɛmaanlɛ,*+ yɛɛ mboaneneavolɛ ne mɔ ɛnrɛnyia aleɛ bieko ɛnrɛli. Mebalie me mboane ne mɔ meavi bɛ nloa anu, na bɛnrɛyɛ bɛ aleɛ bieko.’” 11 “‘Ɔluakɛ mɔɔ Tumivolɛ Awulae Gyihova ɛha la ɛne: “Mewɔ ɛke, na medame mumua ne mebakpondɛ me mboane ne mɔ, na meanlea bɛ.+ 12 Mebanlea me mboane ne mɔ kɛ mɔɔ mboaneneavolɛ mɔɔ ɛnwu ye mboane mɔɔ bɔle asande na ɔlɛmaa bɛ aleɛ yɛ ye la.+ Mebalie bɛ meavi ɛleka biala mɔɔ bɛbɔle bɛ asande bɛhɔguale la wɔ amungu nee awozinli kabii kenle ne anu.+ 13 Mebaye bɛ meavi menli ne mɔ anu na meaboɔboa bɛ nloa meavi azɛlɛ ne mɔ azo na meava bɛ meara bɛdabɛ bɛ azɛlɛ ne azo na meamaa bɛ aleɛ wɔ Yizilayɛ awoka ne mɔ azo,+ azudenle ne mɔ anloa nee azɛlɛ ne azo ɛleka biala mɔɔ bɛtɛnla a ɔyɛ boɛ la. 14 Mebamaa bɛ aleɛ wɔ adidileka kpalɛ, na azɛlɛ ne mɔɔ bɛbadidi zolɛ la bayɛ Yizilayɛ awoka ndendenle ne mɔ azo.+ Bɛbala azɛlɛ kpalɛ mɔɔ adidileka wɔ zo la azo,+ na bɛadidi adidileka mgbalɛ mɔɔ wɔ Yizilayɛ awoka ne mɔ azo la azo.” 15 “‘“Medame mumua ne mebamaa me mboane ne mɔ aleɛ,+ na medame mumua ne meamaa bɛala bɛalie bɛ menle,”+ Tumivolɛ Awulae Gyihova a se a. 16 “Mebakpondɛ mɔɔ ɛminli la,+ mebava mɔɔ ɛvo adenle la meara, mebabɔ mɔɔ ɛboda la bɔlɛ na meamaa mɔɔ anwo ɛbɛlɛ ye la anwosesebɛ; noko mebaye mɔɔ ɛlɔ nee mɔɔ lɛ anwosesebɛ la meavi ɛkɛ. Mebamaa ndɛnebualɛ ayɛ ye aleɛ.” 17 “‘Na bɛmɛ, me mboane, mɔɔ Tumivolɛ Awulae Gyihova ɛha la ɛne: “Mebabua boane nee boane avinli ndɛne, mboane nyinli nee mbɔnkye nyinli avinli ndɛne.+ 18 Bɛ nye ɛnzɔ adidileka kpalɛ ne mɔ mɔɔ bɛdidi ɛkɛ ne la ɔ? Eza ɔwɔ kɛ bɛfa bɛ gyakɛ bɛtietia adidileka ne mɔ mɔɔ ɛha la azo ɔ? Na saa bɛno nzule ne mɔɔ anye te kpalɛ la bie bɛwie a, asoo ɔwɔ kɛ bɛfa bɛ gyakɛ bɛtietia nzule ne anu bɛkpoto ye? 19 Kɛkala ɔwɔ kɛ me mboane ne mɔ kɔ adidi wɔ adidileka ne mɔ mɔɔ bɛva bɛ gyakɛ bɛtietia ɛkɛ ne la na bɛno nzule ne mɔɔ bɛva bɛ gyakɛ bɛtietia nu bɛkpoto ye la ɔ?” 20 “‘Ɛhye ati mɔɔ Tumivolɛ Awulae Gyihova ɛha ɛhile bɛ la ɛne: “Mewɔ ɛke, na medame mumua ne mebabua mboane kyenlera nee mboane nwanlera ndɛne, 21 ɔluakɛ bɛvale bɛ nvenle nee bɛ bati bɛzuhuzuhunle mɔɔ bɛnde kpɔkɛ la amuala, na bɛvale bɛ mɛne bɛpiepianle bɛ too bɛbɔle bɛ asande bɛhɔguale maanle gyɛne zo. 22 Na mebalie me mboane ne mɔ, na nane ɛnrɛhye bɛ bieko;+ yɛɛ mebabua boane nee boane avinli ndɛne. 23 Mebamaa bɛ mboaneneavolɛ ko,+ me sonvolɛ Devidi,+ na ɔbamaa bɛ aleɛ. Ɔdaye mumua ne ɔbamaa bɛ aleɛ na yeayɛ bɛ mboaneneavolɛ.+ 24 Na medame, Gyihova, mebayɛ bɛ Nyamenle,+ na me sonvolɛ Devidi ayɛ bɛ kpanyinli.+ Medame Gyihova mumua ne a medendɛ a. 25 “‘“Na me nee bɛ bɛayɛ anzodwolɛ ngyekyeleɛ,+ na mebaye nane anwo ɛzulolɛ biala meavi azɛlɛ ne azo,+ amaa bɛadɛnla fienemgbole ne anu bɛ nzo nu adwo bɛ na bɛala ɛhoayelɛ ne mɔ anu.+ 26 Mebamaa bɛ nee ɛleka mɔɔ zuozua me boka ekyi ne la ayɛ nyilalɛ,+ na mebamaa ezule ne adɔ wɔ mekɛ kpalɛ nu. Nyilalɛ badɔ kɛ ezule la.+ 27 Ɛbɔ nu mbaka bazo ma, yɛɛ azɛlɛ ne bahye aleɛ,+ na bɛbadɛnla azɛlɛ ne azo wɔ anzodwolɛ nu. Na saa mebubu bɛ gyɛnvayile ne mɔ+ na medie bɛ mefi menli mɔɔ vale bɛ yɛle ngɛkɛlɛ la asa anu a, bɛbanwu kɛ medame a mele Gyihova a. 28 Maanle maanle ne mɔ ɛnrɛva bɛ ɛnrɛyɛ afedeɛ bieko, yɛɛ azɛlɛ ne azo nane anwo ɛzulolɛ ɛnrɛhye bɛ ɛnrɛli, na bɛbadɛnla aze anzodwolɛ nu, mɔɔ awie biala ɛnrɛha bɛ ɛzulolɛ a.+ 29 “‘“Mebayɛ egyinli mɔɔ ɛlie duma kpalɛ la meamaa bɛ, na ɛhɔne ɛnrɛhu bɛ ɛnrɛgua azɛlɛ ne azo bieko,+ yɛɛ maanle maanle ne mɔ ɛnrɛgua bɛ nyunlu aze bieko.+ 30 ‘Na bɛbanwu kɛ medame, Gyihova bɛ Nyamenle ne, me nee bɛ lua, na bɛmɛ, Yizilayɛma, bɛle me menli,’+ Tumivolɛ Awulae Gyihova a se a.”’ 31 “‘Na bɛmɛ, me mboane,+ mboane mɔɔ menea bɛ nwo zo la, bɛmɛ bɛle menli, na mame mele bɛ Nyamenle,’ Tumivolɛ Awulae Gyihova a se a.”\n^ Anzɛɛ “mebabiza mealie me mboane ne mɔ meavi bɛ sa nu.”\n^ Anzɛɛ “ɛnleanlɛ.”


Dwɔn Edwɛkpa 2:1-25\nKana atɔfolɛlielɛ; nzule hakyile nwanye (1-12)\nGyisɛse te ɛzonlenlɛsua ne anwo (13-22)\n2 Ye kenle nsa ne azo, bɛliele atɔfolɛ bie wɔ Kana mɔɔ wɔ Galeli la, na ɛnee Gyisɛse mame wɔ ɛkɛ ne bie. 2 Bɛdole ɛsalɛ bɛvɛlɛle Gyisɛse nee ye ɛdoavolɛma ne noko wɔ atɔfolɛlielɛ ne abo. 3 Mekɛ mɔɔ nwanye ne wiele la, Gyisɛse mame zele ye kɛ: “Bɛnlɛ nwanye.” 4 Noko Gyisɛse zele ye kɛ: “Raalɛ ye, kɛzi ɛhye fale medame nee ɛdawɔ yɛ nwo ɛ?* Me mekɛ ɛtɛdwule.” 5 Ye mame hanle hilele sonvolɛma ne kɛ: “Mɔɔ ɔkɛha ɔkɛhile bɛ biala la, bɛyɛ.” 6 Dwuuma anwodelɛ nwo amaamuo ne ati, ɛnee mbuakɛ nsia mɔɔ bɛva awolɛ bɛyɛ la wɔ ɛkɛ,+ na ɛnee ko biala kola fa nzule ɛzuzudeɛ* mgbole nwiɔ anzɛɛ nsa. 7 Gyisɛse zele bɛ kɛ: “Bɛza nzule bɛgua mbuakɛ ne mɔ anu bɛmaa bɛyi.” Yemɔti bɛguale nzule nu bɛmaanle bɛyile tetɛkɛɛ. 8 Akee ɔzele bɛ kɛ: “Bɛza bie bɛhɔmaa mɔɔ ɛlɛnea atɔfolɛlielɛ ne azo la.” Ɔti bɛzale bie bɛhɔle. 9 Mekɛ mɔɔ atɔfolɛlielɛ ne azo neavolɛ ne zɔle nzule ne mɔɔ ɛhakyi nwanye la bie nleanle na ɔnze ɛleka mɔɔ ɔvi la (noko sonvolɛma ne mɔɔ zale nzule ne la bɛmɛ bɛze), atɔfolɛlielɛ ne azo neavolɛ ne vɛlɛle atɔfolɛ nrenyia ne 10 na ɔzele ye kɛ: “Awie biala dimoa fa nwanye kpalɛ ne finde, na mekɛ mɔɔ menli ne kɛbo la yeava mɔɔ ɛnle kpalɛ la yeara. Wɔmɔ, wɔva nwanye kpalɛ ne wɔzie dedee yeradwu mekɛ zɛhae.” 11 Gyisɛse yɛle ɛhye wɔ Kana mɔɔ wɔ Galeli la ɔvale ɔbɔle ye nwanwane gyima ne abo,+ na ɔyele ye anyunlunyia ne ɔhilele na ye ɛdoavolɛma ne liele ye lile. 12 Ɛhye anzi ɔ nee ye mame nee ɔ mediema mrenyia+ nee ye ɛdoavolɛma ne hɔle Kapɛnayɛm,+ noko bɛangyɛ ɛkɛ. 13 Ɛnee Dwuuma Akpabɛnwo ne+ ɛbikye, na Gyisɛse hɔle Gyɛlusalɛm. 14 Ɔnwunle menli mɔɔ tɔne nlankɛ nee mboane nee abubule la wɔ ɛzonlenlɛsua ne anu+ yɛɛ menli mɔɔ senza ezukoa la kɛ bɛdede bɛ mbia zo. 15 Ɔvale nyɛma ɔyɛle empele ɔvoanle bɛdabɛ mɔɔ bɛlɛ mboane nee nlankɛ wɔ ɛzonlenlɛsua ne anu la kɔsɔɔti na ɔwolale menli mɔɔ ɛlɛsenza ezukoa la ezukoa ne ɔguale na ɔbutubutule bɛ ɛkponle ne mɔ.+ 16 Akee ɔzele bɛdabɛ mɔɔ bɛlɛtɔne abubule ne la kɛ: “Bɛye ninyɛne ɛhye mɔ bɛvi ɛke! Bɛmmafa me Ze sua ne bɛyɛ gualilɛ sua!”*+ 17 Ye ɛdoavolɛma ne hakyele kɛ bɛhɛlɛ kɛ: “Wɔ sua ne anwo mɔdenlebɔlɛ le kɛ senle mɔɔ ɛlɛsɔ la wɔ me nu.”+ 18 Yemɔti Dwuuma ne buale ye kɛ: “Ninyɛne ɛhye mɔ mɔɔ ɛlɛyɛ la, sɛkɛlɛneɛ boni a ɛbahola wɔayɛ wɔahile+ kɛ ɛlɛ adenle ɛyɛ zɔ a?” 19 Gyisɛse buale bɛ kɛ: “Bɛbubu ɛzonlenlɛsua ɛhye na mebava kenle nsa meazi.”+ 20 Dwuuma ne hanle kɛ: “Bɛvale ɛvolɛ 46 a bɛzile ɛzonlenlɛsua ɛhye a, na wɔmɔ ɛbava kenle nsa wɔazi ɔ?” 21 Noko ɛnee ɔlɛka ye sonlabaka ne mɔɔ gyi ɛkɛ ne maa ɛzonlenlɛsua ne la anwo edwɛkɛ.+ 22 Noko mekɛ mɔɔ bɛdwazole ye bɛvile mowuamra anu la, ye ɛdoavolɛma ne hakyele kɛ ɛnee ɔta ɔka ɛhye,+ na bɛliele ngɛlɛlera ne nee mɔɔ Gyisɛse hanle la bɛlile. 23 Noko mekɛ mɔɔ ɛnee ɔwɔ Gyɛlusalɛm wɔ Akpabɛnwo ɛvoyia ne abo la, menli dɔɔnwo mɔɔ nwunle nwanwane ninyɛne mɔɔ ɛnee ɔlɛyɛ la liele ye lile. 24 Noko Gyisɛse anva ɔ nwo ando bɛ nwo zo ɔluakɛ ɛnee ɔze bɛ muala 25 na ɛnee ɔngyia kɛ awie kɛli sonla nwo daselɛ kɛhile ye ɔluakɛ ɛnee ɔze mɔɔ wɔ sonla ahonle nu la.+\n^ Ɔbayɛ kɛ nzule ɛzuzudeɛ ne le baate mɔɔ ko biala le L 22 la. Nea Mok. B14.


Ɛseta 2 | Yintanɛte Zo Baebolo | Ewiade Fofolɛ Ngilebɛbo\nƆbahyema fofolɛ ɛkpondɛlɛ (1-14)\nƐseta ɛyɛ ɔbahyema (15-20)\nMɔdekae maanle adwenle ɛtane bie lale ali (21-23)\n2 Nzinlii mɔɔ Belemgbunli Ahazelɔse+ ɛya ne hanle aze la, ɔhakyele mɔɔ Vahyetae yɛle+ nee mɔɔ bɛhanle kɛ bɛbava bɛayɛ ye la.+ 2 Akee belemgbunli mumua ne azonvolɛ ne mɔ hanle kɛ: “Ɔwɔ kɛ bɛkpondɛ mbɛlɛra mɔɔ bɛ nwo yɛ fɛ na bɛnze mrenyia la bɛmaa belemgbunli ne. 3 Maa belemgbunli ne ɛkpa menli wɔ maanzinli mɔɔ wɔ ye belemgbunlililɛ ne amuala anu+ la ɔmaa bɛboɔboa mbɛlɛra mɔɔ bɛ nwo yɛ fɛ na bɛnze mrenyia la amuala anloa bɛrɛla Hyuhyan* belemgbunli sua nu ɛkɛ* mraalɛ sua ne anu. Bɛmaa bɛva bɛ bɛwula Higae+ mɔɔ le belemgbunli ne sonvolɛ* na ɔnea mraalɛ ne mɔ anwo zo la asa nu na bɛmaa bɛva nwole bɛkpokpa bɛ bɛmaa bɛ nwo ɛyɛ fɛ. 4 Na bɛlɛra ne mɔɔ belemgbunli ne anye balie ɔ nwo kpalɛ la bayɛ ɔbahyema* azie Vahyetae abo zo.”+ Belemgbunli ne anye liele nzuzulɛ ne anwo na zɔhane a ɔyɛle a. 5 Ɛnee Dwuunli nrenyia bie wɔ Hyuhyan*+ belemgbunli sua nu ɛkɛ,* bɛfɛlɛ ye Mɔdekae,+ ɔle Gyeeyɛ ara, Hyemɛyae ara, Bɛngyamanli+ Kehye ara, 6 ɔboka menli mɔɔ Babelɔn Belemgbunli Nɛbukadenɛza vale bɛ nee Dwuda Belemgbunli Gyɛkonaya*+ vile Gyɛlusalɛm hɔle akɛlɛzonlenlɛ nu la anwo. 7 Ɔdaye a ɔtetele* Hadasa,* mɔɔ le Ɛseta, ye papa adiema nrenyia ara raalɛ ne a,+ ɔluakɛ ɛnee ɔnlɛ ye papa anzɛɛ ye mame. Ɛnee bɛlɛra ne anwo yɛ fɛ yɛɛ ɔgyi zo sengɔɔnwo. Mɔɔ ye papa nee ye mame wule la, Mɔdekae vale ye kɛ ɔ ra raalɛ. 8 Mɔɔ bɛbɔle belemgbunli ne edwɛkɛ ne nee ye mɛla ne nolo la, bɛboɔboale mbɛlɛra dɔɔnwo anloa bɛrale Hyuhyan* belemgbunli sua nu* na bɛvale bɛ bɛwulale Higae asa.+ Bɛvale Ɛseta noko bɛhɔle belemgbunli ne sua nu na bɛvale ye bɛwulale Higae mɔɔ nea mraalɛ ne mɔ anwo zo la asa anu. 9 Higae hulole bɛlɛra ne edwɛkɛ na ɔnyianle ɔ nyunlu ɛlolɛ,* yemɔti ɔyɛle ye nwole ɛkpokpalɛ+ nee ye aleɛlilɛ nwo ngyehyɛleɛ ndɛndɛ, na ɔkpale mbɛlɛra nsuu wɔ belemgbunli sua nu ɛkɛ ne ɔmaanle ye. Eza ɔyele ye nee ye mbɛlɛra mɔɔ sonle ye la ɔhɔle mraalɛ sua nu ɛleka kpalɛ ne. 10 Ɛseta anga ye menli ne anzɛɛ ye mbusuafoɔ anwo edwɛkɛ biala,+ ɔluakɛ Mɔdekae+ hanle hilele ye kɛ ɔmmaka ɔkile awie biala.+ 11 Alehyenlɛ biala Mɔdekae kɔfa mraalɛ sua ne anyunlu kɛ ɔnea kɛzi Ɛseta anwo de nee mɔɔ ɛlɛsi ɔ nwo zo la. 12 Saa bɛlɛra biala wie ye siane 12 nwole ne mɔɔ ɔwɔ kɛ mraalɛ ne mɔ kpokpa la a, ɔwɔ kɛ ɔfa ɔ nwo ɔkɔkile Belemgbunli Ahazelɔse, ɔluakɛ zɔhane a bɛhyehyɛle kɛ bɛkpokpa bɛ nwole a—bɛkpokpa bɛ alufuanlɛ+ nwole siane nsia yɛɛ balesam nwole+ nee nwole gyɛne noko siane nsia. 13 Ɛnee akee mekɛ ɛdwu mɔɔ ɔwɔ kɛ bɛlɛra ne kɔ belemgbunli ne ɛkɛ a, na debie biala mɔɔ ɔbabiza la bɛbava bɛamaa ye wɔ mekɛ mɔɔ ɔlɛfi mraalɛ sua ne anu yeahɔ belemgbunli ne sua nu la. 14 Ɔkɔ ɛkɛ ne nɔsolɛ nu, na nwonlomɔ nu yeazia yeahɔ mraalɛ sua ne mɔɔ tɔ zo nwiɔ mɔɔ Hyeeyahyegaze, belemgbunli sonvolɛ*+ mɔɔ nea ye nwewe* ne mɔ anwo zo la a nea zolɛ la anu. Ɔngɔ belemgbunli ne ɛkɛ bieko, kyesɛ belemgbunli ne anye liele ɔ nwo kpalɛ na ɔbɔ ye duma ɔfɛlɛ ye bieko.+ 15 Na mɔɔ Mɔdekae papa adiema Abeheli ara raalɛ Ɛseta, mɔɔ ɛnee yeva ye kɛ ɔ ra raalɛ+ la mekɛ dwule kɛ ɔkɔ belemgbunli ne ɛkɛ la, yeambiza debie biala kɛ mɔɔ Higae, belemgbunli ne sonvolɛ mɔɔ nea mraalɛ ne mɔ anwo zo la hanle kɛ ɔva la ala. (Mekɛ zɔhane amuala anu, Ɛseta nyianle awie biala mɔɔ nwunle ye la anyunlu ɛlolɛ.) 16 Bɛvale Ɛseta bɛhɔle Belemgbunli Ahazelɔse sua nu ɛkɛ wɔ siane ne mɔɔ tɔ zo bulu, mɔɔ le Tibɛte* siane ne, wɔ ye tumililɛ ne ɛvolɛ mɔɔ tɔ zo nsuu+ la anu. 17 Na belemgbunli ne hulole Ɛseta kpalɛ dɛlale mraalɛ mɔɔ ɛha la amuala na ɔnyianle ɔ nyunlu ɛlolɛ na ɔliele ye ɔdole nu* ɔdɛlale mbɛlɛra mɔɔ ɛha la. Yemɔti ɔvale abotile ne ɔzoale ye na ɔyɛle ye ɔbahyema+ ɔziele Vahyetae agyakɛ anu.+ 18 Na belemgbunli ne dole ɛkponle kpole kpalɛ maanle ye mgbanyima nee ye sonvolɛma kɔsɔɔti, Ɛseta ɛkponledolɛ ne. Akee belemgbunli ne maanle maanzinli ne mɔ nyianle fanwodi na ɔnleanle mɔɔ ɔlɛ la anwo ɔhyɛle ninyɛne dɔɔnwo. 19 Na ye fane nwiɔ ne azo mɔɔ bɛboɔboale mbɛlɛra mɔɔ bɛnze mrenyia+ anloa la, ɛnee Mɔdekae de belemgbunli anlenkɛ kpole ne anloa. 20 Ɛseta anga ye mbusuafoɔ nee ye menli ne anwo edwɛkɛ biala,+ kɛ mɔɔ Mɔdekae hanle hilele ye la; Ɛseta hɔle zo yɛle mɔɔ Mɔdekae hanle la kɛ mekɛ mɔɔ ɛnee ɔ nee ye de ala la.+ 21 Mekɛ zɔhane mɔɔ ɛnee Mɔdekae de belemgbunli ne anlenkɛ kpole ne anloa la, Begetan nee Tilɛhye, belemgbunli ne mgbanyima nwiɔ mɔɔ sinza nlenkɛ ne mɔ la vale ɛya na bɛbɔle adwenle kɛ bɛku Belemgbunli Ahazelɔse. 22 Noko Mɔdekae dele edwɛkɛ ne anwo bie, na ɔbɔle Ɔbahyema Ɛseta amaneɛ ndɛndɛ. Akee Ɛseta gyinlanle Mɔdekae agyakɛ anu hanle edwɛkɛ ne hilele belemgbunli ne. 23 Yemɔti bɛnleɛnleanle edwɛkɛ ne anu na bɛnwunle kɛ ɔle nɔhalɛ la, bɛhendanle mrenyia nwiɔ ne wɔ baka zo. Bɛhɛlɛle ɛhye mɔ amuala wɔ bɛ mekɛ zo tetedwɛkɛ buluku nu wɔ belemgbunli ne anyunlu.+\n^ Wɔ Hibulu aneɛ nu sonvolɛ ɛhye kile awie mɔɔ bɛza ye la.\n^ Bɛvɛlɛle ye Gyɛhɔyaken wɔ 2Ar 24:8.\n^ Anzɛɛ “ɔnleanle.”\n^ Ɔ bo kile “Mɛtɛle.”\n^ Hibulu aneɛ nu sonvolɛ ɛhye kile awie mɔɔ bɛza ye la.\n^ Anzɛɛ “nee ɛlɔlɛ kpundii.”


Dwosefi Zɔle Ɔ Mediema Ne Mɔ Nleanle | Baebolo Nu Edwɛkɛ\nƐNEE Dwosefi kpondɛ kɛ ɔnwu ye kɛ ɔ mediema mgbanyinli 10 ne tɛde angomedi na bɛ ti tɛyɛ se a. Ɔti ɔhanle kɛ: ‘Bɛle busiama. Bɛra kɛ bɛbanleɛnlea yɛ maanle ye anu bɛanwu ɛleka mɔɔ yɛtɔ sinli la.’\nBɛbuale kɛ: ‘Kyɛkyɛ, ɔnle zɔhane. Nɔhalɛ a yɛka a. Yɛ muala yɛ ze ko. Ɛnee yɛle mediema 12. Na yɛ nuhua ko ɛnle ɛkɛ bieko, yɛɛ nuhua kazima ne wɔ yɛ ze anwo lɔ wɔ sua nu.’\nDwosefi anye fuu yɛle kɛ ɔnlie bɛ ɔnli la. Ɔhyele bɛ diema nrenya ne mɔɔ bɛfɛlɛ ye Semɛyɔn la ɔdole efiade, na ɔmanle bɛdabɛ mɔɔ bɛha la vale aleɛ hɔle sua nu. Noko ɔhanle ɔhilele bɛ kɛ: ‘Saa bɛsia bɛara a, ɛnee bɛva bɛ diema nrenya ekyi ne bɛrɛla.’\nBɛdwule sua nu wɔ Keena la, mediema ne mɔ hanle mɔɔ zile bɛ nwo zo la amuala hilele bɛ ze Gyekɔbo. Gyekɔbo arɛle bɔle kpole. Ɔzele kɛ: ‘Dwosefi ɛnle ɛkɛ bieko, na Semɛyɔn ɛvi me sa. Menrɛmaa bɛnrɛva Bɛngyaman, me ra ekyi ne bɛnrɛhɔ.’ Noko mɔɔ bɛ aleɛ ne ɛlɛwie la, ɛnee ɔwɔ kɛ Gyekɔbo maa bɛfa Bɛngyaman bɛkɔ Yigyibiti ala amaa bɛanyia aleɛ ne bie.\nDwosefi nwunle kɛ ɔ mediema ne mɔ ɛlɛba. Ɔ nye liele kpalɛ kɛ ɔnwunle ɔ diema kakula Bɛngyaman a. Nɔhalɛ nu, ɛnee bɛ biala ɛnze kɛ Dwosefi a le sonla kpole ɛhye a. Akee Dwosefi yɛle debie vale zɔle ɔ ze amra 10 ne nleanle.\nƆmanle ye sonvolɛma ne vale aleɛ wulowulale bɛ ahodoku ne mɔ anu. Noko ɔmanle bɛvale ye dwɛtɛ fufule kɔpo ne bɛwulale Bɛngyaman kodoku ɛdeɛ ne anu, mɔɔ awie biala annwu ye a. Mɔɔ bɛ muala bɛvile suakpole ne azo bɛyele bɛ nwo na bɛhɔle moa ekyii la, Dwosefi zoanle ye sonvolɛma ne mɔ manle bɛdoale bɛ. Mɔɔ bɛhɔdole bɛ la, sonvolɛma ne mɔ bizale kɛ: ‘Duzu ati a bɛwua yɛ menle dwɛtɛ fufule kɔpo ne ɛ?’\nMediema ne mɔ amuala hanle kɛ: ‘Yɛtɛwuale ye kɔpo. Yɛ nuhua ko biala mɔɔ ɛkɛnwu kɔpo ne wɔ ye ɛkɛ ne la, maa bɛhu ye.’\nYemɔti sonvolɛma ne mɔ nleɛnleanle bɛ ahodoku ne mɔ anu, na bɛnwunle kɔpo ne wɔ Bɛngyaman kodoku ɛdeɛ ne anu, kɛmɔ ɛnwu ye wɔ ɛke la. Sonvolɛma ne zele kɛ: ‘Bɛdabɛ mɔɔ bɛha la kola sia kɔ, na Bɛngyaman mɔɔ ɔwɔ kɛ yɛ nee ye kɔ.’ Duzu a ɔ ze amra 10 ne bayɛ ye kɛkala a?\nBɛ muala bɛ nee Bɛngyaman ziale hɔle Dwosefi sua nu. Dwosefi hanle kɛ: ‘Bɛ muala bɛkola bɛkɔ sua nu, na Bɛngyaman ɛdeɛ ɔwɔ kɛ ɔtɛnla ɛke kɛ me akɛlɛ.’\nAkee Dwuda dendɛle, na ɔzele kɛ: ‘Saa mesia mekɔ sua nu mɔɔ kakula ne ɛmboka nwo a, me ze bawu ɔluakɛ ɔkulo kakula ne somaa. Yemɔti mebodo mesɛlɛ wɔ, maa wɔ sonvolɛ, menga ɛke kɛ wɔ akɛlɛ, na maa kakula ne ɛhɔ sua nu.’\nDwosefi nwunle ye kɛ ɔ mediema ne mɔ ɛhakyi. Bɛnle angomedi nee abolɛ bieko. Maa yɛnlea mɔɔ akee Dwosefi yɛle la.\nMɔlebɛbo 42:9-38; 43:1-34; 44:1-34.\nFa nwa awie Fa nwa awie Dwosefi Zɔle Ɔ Mediema Ne Mɔ Nleanle


Dwɔn Sɔne Gyisɛse (Mateyu 3:13-17) | Baebolo Nu Edwɛkɛ\nNEA abubule ne mɔɔ ɛlɛdwu aradɛnla nrenya ne ati zo la. Nrenya ne a le Gyisɛse. Yeli ɛvolɛ kɛyɛ 30 kɛkala. Na nrenya ne mɔɔ boka ɔ nwo la a le Dwɔn. Yɛlumua yɛzukoa ɔ nwo debie. Asoo ɛkakye mekɛ mɔɔ Mɛle hɔkpɔlale ye busuanli Ɛlezabɛte, na adɔma ne mɔɔ la Ɛlezabɛte akunlu la vale anyelielɛ wulule la ɔ? Zɔhane adɔma ne mɔɔ ɛnee bɛtɛwole ye la a le Dwɔn. Na duzu a Dwɔn nee Gyisɛse ɛlɛyɛ ye kɛkala a?\nKɛkala ala a Dwɔn ɛva Gyisɛse ɛwula Azule Dwɔdan ne anu a. Kɛ bɛsɔne sonla la ɛne. Mɔɔ lumua la, bɛfa ye bɛwula nzule bo, na bɛamaa ye zo bieko. Ɔluakɛ ɛhye a le debie mɔɔ Dwɔn yɛ maa menli la ati, bɛfɛlɛ ye Dwɔn Sɔnevolɛ ne. Na duzu ati a Dwɔn ɛzɔne Gyisɛse a?\nDwɔn yɛle ye zɔ ɔluakɛ Gyisɛse rale na ɔzele Dwɔn kɛ ɔzɔne ye la ati ɔ. Dwɔn sɔne menli mɔɔ kpondɛ kɛ bɛnu bɛ nwo wɔ ninyɛne ɛtane mɔɔ bɛyɛle la anwo la. Noko asoo Gyisɛse yɛle debie ɛtane ɛlɛ mɔɔ ɔwɔ kɛ ɔnu ɔ nwo wɔ nwolɛ ɔ? Kyɛkyɛ, Gyisɛse anyɛ zɔ ɛlɛ, ɔluakɛ ɔle Nyamenle mumua ne Ara mɔɔ vi anwuma a. Yemɔti ɔhanle ɔhilele Dwɔn kɛ ɔzɔne ye wɔ debie gyɛne bie anwo. Maa yɛnlea mɔɔ ɛnee zɔhane deɛ ne de la.\nKolaa na Gyisɛse ara Dwɔn anwo wɔ ɛke la ɛnee ɔle kapentanli. Kapentanli a le sonla mɔɔ ɔfa mbaka ɔyɛ ninyɛne mɔɔ le kɛ ɛkponle nee mbia la. Ɛnee Mɛle ɔ hu Dwosefi le kapentanli, na ɔhilehilele Gyisɛse noko ɔmanle ɔrayɛle bie. Noko Gyihova anzoa ɔ Ra ne amba azɛlɛ ye azo kɛ ɔrayɛ kapentanli. Ɛnee ɔlɛ gyima titile ɔmaa ye kɛ ɔyɛ, na ɛnee mekɛ ɛdwu kɛ Gyisɛse bɔ ɔ bo yɛ. Yemɔti amaa yeahile kɛ akee yera kɛ ɔbayɛ ɔ Ze ɛhulolɛdeɛ la, Gyisɛse zele Dwɔn kɛ ɔzɔne ye. Asoo ɛhye sɔ Nyamenle anye ɔ?\nƐhɛe, ɔsɔ ɔ nye, ɔluakɛ, mɔɔ Gyisɛse vi azule ne anu vole file zo la, ɛnelɛ bie vi anwuma zele kɛ: ‘Ɛhye a le me Ra, mɔɔ me nye die ɔ nwo la.’ Eza ɔbayɛ kɛ anwuma bukele na abubule ɛhye dwule rale Gyisɛse anwo zo. Noko tɛ abubule kpalɛ ɔ. Ɔzɔho bie ala. Nyamenle sunsum nwuanzanwuanza ne ɔ.\nKɛkala Gyisɛse lɛ ninyɛne dɔɔnwo mɔɔ ɔwɔ kɛ ɔdwenle nwolɛ a, yemɔti ɔhɔdɛnlanle ɛleka bie mɔɔ ɔle koonwu la kenle 40. Seetan hɔle ɔ nwo ɛkɛ ne. Seetan bɔle mɔdenle fane nsa kɛ ɔmaa Gyisɛse ayɛ debie mɔɔ ɔtia Nyamenle mɛla la. Noko Gyisɛse anyɛ.\nYemɔ anzi, Gyisɛse ziale hɔle na ɔ nee menli bie mɔɔ lumua rayɛle ye menli mɔɔ li ɔ nzi, anzɛɛ ye ɛdoavolɛma la yiale. Bɛ aluma ne bie mɔ a le Andelu, Pita (mɔɔ eza bɛfɛlɛ ye Saemɔn), Felepe yɛɛ Natanayɛle (mɔɔ eza bɛfɛlɛ ye Baatɔlomiyu). Gyisɛse nee ɛdoavolɛma fofolɛ ɛhye mɔ hɔle Galeli maanzinli ne anu. Bɛdwule Galeli la bɛhɔle Natanayɛle sua zo mɔɔ yemɔ a le Kana la. Wɔ ɛkɛ ne Gyisɛse hɔle atɔfolɛlielɛ kpole bie abo, na ɔyɛle ye nwanwane gyima mɔɔ lumua la. Ɛze deɛ holɛ ko ɔ? Ɔmanle nzule hakyile nwanye.\nMateyu 3:13-17; 4:1-11; 13:55; Maake 6:3; Dwɔn 1:29-51; 2:1-12.


Mrɛlɛbulɛ 13 | Yintanɛte Zo Baebolo | Ewiade Fofolɛ Ngilebɛbo\nBɛdabɛ mɔɔ bɛkpondɛ folɛdulɛ bo zo la ze nrɛlɛbɛ (10)\nAnyelazo mɔɔ kyɛ la maa ahonle nwo to ye (12)\nƐbɔfoɔ nɔhavo fa ayile ba (17)\nƐ nee nrɛlɛbɛvolɛ dua a ɛnwu nrɛlɛbɛ (20)\nƐdenrɛdenrɛlɛ, ɔkile ɛlɔlɛ (24)\n13 Ralɛ nrɛlɛbɛvolɛ die ye papa ɛdenrɛdenrɛlɛ to nu,+Noko sonla mɔɔ memaa ɔ nwo zo la* ɛndie ndeanlɛ.*+ 2 Sonla anloa anu edwɛkɛ maa ɔnyia debie kpalɛ ɔdi,+Noko mɛlɛbɛlama atiakunluwɔzo* a le amumuyɛyɛlɛ. 3 Sonla mɔɔ sinza ɔ nloa* la bɔ ye ngoane* nwo bane,+Noko mɔɔ buke ɔ nloa wanaanwo la banyia ɛzɛkyelɛ.+ 4 Mgbovonle sonla atiakunlu ba debie zo, na ɔnnyia* ɛhwee,+Noko mɔɔ bɔ mɔdenle yɛ gyima la* bɛbamaa ɔ ko ayi kpalɛ.*+ 5 Tenlenenli kyi adalɛbɔlɛ,+Noko amumuyɛma nyɛleɛ maa bɛbɔ anyiemgba na bɛ nyunlu gua aze. 6 Tenleneyɛlɛ bɔ sonla mɔɔ edwɛkɛ ɛnle ɔ nwo la anwo bane,+Noko amumuyɛyɛlɛ to ɛtanevolɛ aze. 7 Sonla ne bie wɔ ɛkɛ a ɔyɛ ɔ nwo sukoavolɛ, noko ɔnlɛ ɛhwee;+Bie noko wɔ ɛkɛ a ɔyɛ ɔ nwo ehyianli, noko yenyia ɔ nwo kpole kpalɛ. 8 Anwonyia a sonla fa kpɔne ye ngoane* a,+Noko ehyianli ɛdeɛ, bɛnga ye ɛzulolɛ bɔbɔ.*+ 9 Tenlenema wienyi ta* kpole kpalɛ,+Noko amumuyɛma kɛnlaneɛ banlu.+ 10 Anwomemaazo* kɔwie konle nu,+Noko bɛdabɛ mɔɔ bɛkpondɛ folɛdulɛ bo zo* la ze nrɛlɛbɛ.+ 11 Anwonyia mɔɔ bɛnyia ye ndɛndɛ* la azo bade,+Noko anwonyia mɔɔ bɛboɔboa ɔ nloa ngyikyingyikyi* la bayɛ kpole. 12 Anyelazo kyɛ a ɔmaa ahonle ne anwo to ye,+Noko ɛnyia mɔɔ ɛkpondɛ la a, ɔle ngoane baka.+ 13 Awie biala mɔɔ kpo adehilelɛ* la banyia anzohwenlɛ,+Noko mɔɔ di mɛla zo la banyia ahatualɛ.+ 14 Nrɛlɛbɛvolɛ ngilehilelɛ* le ngoane ɛvileka+ Ɔtwe sonla ɔfi ewule ngane ne mɔ anu. 15 Nwunu kpalɛ maa bɛnyia menli nyunlu ɛlolɛ,Noko mɛlɛbɛlama adenle nu le ngyegyelɛ ngome. 16 Sonla mɔɔ anye gyi ɔ ti anwo la fa nrɛlɛbɛ di gyima,+Noko koasea da ye ngoaseade ne ali.+ 17 Soanvolɛ mɔɔ le amumuyɛ la yia ngyegyelɛ,+Noko ɛbɔfoɔ nɔhavo yɛ ayile.+ 18 Awie biala mɔɔ kpo ɛdenrɛdenrɛlɛ la di ehyia na ɔ nyunlu gua aze,Noko mɔɔ die ɛdenrɛdenrɛlɛ* to nu la, bɛbawula ye anyunlunyia.+ 19 Saa sonla nyia mɔɔ ɔkpondɛ la a ɔyɛ ye fɛ,+Noko koasea kyi kɛ ɔbahwe ɔ nwo yeavi ɛtane nwo.+ 20 Sonla mɔɔ nee nrɛlɛbɛvolɛ dua la banwu nrɛlɛbɛ,+Noko mɔɔ nee koasea tu la, edwɛkɛ bado ye.+ 21 Munzule foa ɛtanevolɛma,+Noko ɛkpazilɛ tua tenlenema kakɛ.+ 22 Sonlakpalɛ gyakyi agyapadeɛ maa ye nlɔnra,Noko ɛtanevolɛ anwonyia wɔ ɛkɛ maa tenlenenli.+ 23 Ehyianli egyinli maa ɔnyia aleɛ dɔɔnwo,Noko bɛdie bɛfi ɔ sa nu wɔ nzisi nu. 24 Awie biala mɔɔ ɛnva baka ɛnga* ɔ ra la kpɔ ye,+Noko mɔɔ kulo ye la bɔ mɔdenle tenrɛdenrɛ ye.*+ 25 Tenlenenli di debie ɔ ko yi,+Noko amumuyɛma ako ɛdɔ mgbane.+\n^ Anzɛɛ “ɛdenrɛdenrɛlɛ.”\n^ Anzɛɛ “edwɛkɛ mɔɔ ɔka.”\n^ Anzɛɛ “ye ɛkɛla ɛnnyia.”\n^ Anzɛɛ “mɔɔ bɔ mɔdenle yɛ gyima la ɛkɛla.”\n^ Hibulu aneɛ nu, “bɛbamaa yeayɛ belane.”\n^ Hibulu aneɛ nu, “ɔnde ndeanlɛ biala.”\n^ Hibulu aneɛ nu, “di fɛlɛko.”\n^ Anzɛɛ “bɛkɔ agyinla.”\n^ Anzɛɛ “Anwonyia mɔɔ bɛnyia bɛfi ninyɛne mgbane nu.”\n^ Hibulu aneɛ nu, “bɛfa bɛ sa bɛboɔboa ɔ nloa.”\n^ Anzɛɛ “edwɛkɛ ne.”\n^ Anzɛɛ “mɔɔ ɛndwe ɔ nzo; ɛndenrɛdenrɛ.”\n^ Anzɛɛ ɔkola ɔkile, “tenrɛdenrɛ ye ndɛndɛ.”


Ditilɔnomi 3 | Yintanɛte Zo Baebolo | Ewiade Fofolɛ Ngilebɛbo\nBɛli Beehyan Belemgbunli Ɔɔgo anwo zo konim (1-7)\nBɛhyɛle azɛlɛ ne mɔɔ wɔ Dwɔdan ne aduduleɛ la (8-20)\nBɛze Dwɔhyua kɛ ɔmmasulo (21, 22)\nMosisi ɛnrɛhɔ azɛlɛ ne azo (23-29)\n3 “Akee yɛhakyile yɛ nye yɛvale Beehyan Adenle ne azo. Na Beehyan Belemgbunli Ɔɔgo nee ye menli ne amuala vale konle rayiale yɛ wɔ Ɛdelɛyae.+ 2 Ɔti Gyihova zele me kɛ, ‘Mmasulo ye, ɔluakɛ mebava ɔdaye nee ye menli ne amuala yɛɛ ye azɛlɛ ne meawula ɛ sa nu na wɔayɛ ye kɛ mɔɔ ɛyɛle Amɔlema Belemgbunli Saehɔn mɔɔ ɛnee de Hɛhyebɔn la.’ 3 Yemɔti Gyihova yɛ Nyamenle ne eza vale Beehyan Belemgbunli Ɔɔgo nee ye menli ne amuala wulale yɛ sa nu, na yɛhunle bɛ muala mɔɔ ko bɔbɔ anga a. 4 Akee yɛhonle yɛvale ye azuamgbole ne mɔ amuala. Sua ko bɔbɔ ɛnle ɛkɛ mɔɔ yɛanlie yɛanvi bɛ sa nu a—bɛle azuamgbole 60, Aagɔbo maanzinli ne amuala, Ɔɔgo belemgbunlililɛ ne mɔɔ wɔ Beehyan la.+ 5 Ɛnee bɛlie azuamgbole ɛhye mɔ amuala anwo bane ndendenle, bɛlɛ nlenkɛ mgbole yɛɛ mbulalɛ gugua bɛ nzi, yɛɛ yɛvale namunamu dɔɔnwo. 6 Noko yɛzɛkyele bɛ+ kɛ mɔɔ yɛyɛle Hɛhyebɔn Belemgbunli Saehɔn la, na yɛzɛkyele suakpole biala na yɛhunle mrenyia, mraalɛ nee ngakula.+ 7 Na yɛvale nyɛmoa kɔsɔɔti nee ninyɛne mɔɔ yɛnyianle ye wɔ azuamgbole ne mɔ ɛzɛkyelɛ nu la. 8 “Mekɛ zɔhane, yɛliele Amɔlema arelemgbunli nwiɔ ne+ mɔɔ ɛnee wɔ Dwɔdan maanzinli nu la azɛlɛ ne, ɔvi Anɔn Bɔnza* ne anwo too kɔdwu Hɛmɔn Boka ne anwo+ 9 (boka ne mɔɔ ɛnee Saedɛnema fɛlɛ ye Seleɔn na Amɔlema fɛlɛ ye Sinɛ la), 10 azuamgbole mɔɔ wɔ boka azo sɛsɛ ne azo la amuala, Geleade yɛɛ Beehyan amuala too kɔdwu Salɛka nee Ɛdelɛyae,+ azuamgbole mɔɔ wɔ Ɔɔgo belemgbunlililɛ ne anu wɔ Beehyan la. 11 Ɔluakɛ ɛnee Beehyan Belemgbunli Ɔɔgo a le Relɛfeeyemenli mɔɔ ɛha a. Bɛvale bulalɛ* a bɛyɛle ye ɛlɛka* ne a, na ɔtɛbɔ Amɔnoma sua Relaba azo. Ye tendenle le kubit* ngɔnla yɛɛ ye tɛtɛlɛ le kubit nna, kɛ mɔɔ bɛsuzu kubit la. 12 Mekɛ zɔhane, yɛvale azɛlɛ ɛhye: ɔvi Alowɛ+ mɔɔ wɔ Anɔn Bɔnza* ne anwo la, nee Geleade awoka ne mɔ foa ko, na meva azuamgbole mɔɔ wɔ ɛkɛ ne la memaa Wulubɛnema nee Gaadema.+ 13 Meva Geleade ɛleka mɔɔ ɛha la nee Ɔɔgo belemgbunlililɛ ne mɔɔ wɔ Beehyan la amuala memaa Manasɛ abusua foa ko ne.+ Ɛnee bɛfɛlɛ Aagɔbo maanzinli ne amuala mɔɔ wɔ Beehyan la Relɛfeeyemma azɛlɛ. 14 “Manasɛ ara Gyeeyɛ+ vale Aagɔbo+ maanzinli ne amuala too ɔhɔdwule Gɛhyɛma nee Meeyakatema+ ɛweɛne zo na ɔvale ye duma ɔdonle Beehyan namunamu zɔhane mɔ azo, ɔvɛlɛle ye Havɔto-gyeeyɛ*+ too yɛradwu ɛnɛ. 15 Na meva Geleade memaa Meekɛ.+ 16 Meva Geleade kɔdwu Anɔn Bɔnza* ne,+ mɔɔ bɔnza ne avinli le ye ɛweɛne la memaa Wulubɛnema nee Gaadema. Eza meva Gyabɔko, bɔnza ne mɔɔ le Amɔnoma ɛweɛne la 17 yɛɛ Alaba ne mɔɔ Dwɔdan ne a le ye ɛweɛne la, ɔvi Kyenɛlɛte kɔdwu Alaba Nyevile ne, mɔɔ le Ngyenle Nyevile ne* mɔɔ wɔ Pesega ndololeɛ nu wɔ aduduleɛ la memaa bɛ.+ 18 “Akee menganle mengilele bɛ kɛ: ‘Gyihova bɛ Nyamenle ne ɛva azɛlɛ ɛhye ɛmaa bɛ. Bɛ menli mɔɔ ze konle nye zo la bava akodeɛ aze ali bɛ mediema Yizilayɛma anyunlu.+ 19 Bɛ ye mɔ, bɛ mra yɛɛ bɛ nyɛmoa (meze kɛ bɛlɛ nyɛmoa dɔɔnwo) ala a bahɔ zo adɛnla azuamgbole mɔɔ meva memaa bɛ la azo a, 20 kɔkpula kɛ Gyihova bamaa bɛ mediema ne mɔ alie bɛ menle kɛ mɔɔ yeyɛ yemaa bɛ la, na bɛdabɛ noko bɛanyia azɛlɛ ne mɔɔ Gyihova bɛ Nyamenle ne bava amaa bɛ wɔ Dwɔdan ne anzi lɔ la. Akee bɛbazia bɛara na bɛ nuhua ko biala ahɔva ye agyapadeɛ ne mɔɔ meva memaa ye la.’+ 21 “Mekɛ zɔhane menzele Dwɔhyua kɛ:+ ‘Ɛdawɔ wɔva ɛ nye wɔnwu mɔɔ Gyihova wɔ Nyamenle ne ɛva ɛyɛ arelemgbunli nwiɔ ɛhye mɔ la. Zɔhane ala a Gyihova bayɛ arelemgbunlililɛ kɔsɔɔti mɔɔ bɛbahɔdo bɛ la a.+ 22 Bɛmmasulo bɛ, ɔluakɛ Gyihova bɛ Nyamenle ne baho amaa bɛ.’+ 23 “Mekɛ zɔhane menzɛlɛle Gyihova kɛ, 24 ‘O Tumivolɛ Awulae Gyihova, wɔbɔ ɔ bo ɛlɛkile wɔ sonvolɛ wɔ kpoleyɛlɛ nee ɛ sa mɔɔ tumi wɔ nu la,+ ɔluakɛ nyamenle boni a wɔ anwuma anzɛɛ aze mɔɔ yɛ ninyɛne mgbole zɛhae kɛ ɛdawɔ a?+ 25 Mesɛlɛ wɔ, maa mempɛ mengɔ na mengɔnwu azɛlɛ kpalɛ ne mɔɔ wɔ Dwɔdan ne anzi lɔ la, awoka zo ɛleka kpalɛ ɛhye nee Lɛbanɔn.’+ 26 Noko bɛdabɛ ti ɛnee Gyihova ɛva me nwo ɛya,+ na yeandie me. Emomu Gyihova zele me kɛ, ‘Yeyɛ boɛ! Mmaka ɛhye anwo edwɛkɛ ɛkile me bieko. 27 Fo kɔgyinla Pesega azo+ na to ɛ nye nea azɛlɛ ne adɔleɛ nee sɔlɔ nee nyiakɛ yɛɛ aduduleɛ, ɔluakɛ ɛnrɛpɛ Dwɔdan+ ɛhye. 28 Ye Dwɔhyua+ na maa ye anwosesebɛ na si ye ahonle ɔluakɛ ɔdaye a ɔbali menli ɛhye anyunlu yeamaa bɛapɛ+ na yeamaa bɛava azɛlɛ ne mɔɔ ɛbanwu ye la a.’ 29 Ɛhye mɔ amuala zile wɔ mekɛ mɔɔ ɛnee yɛde bɔnza ne mɔɔ nee Bɛte-piyɔ anye bɔ zolɛ la anu la.+\n^ Anzɛɛ ɔkola ɔkile, “bolɛ bile.”\n^ Ɔ bo kile “Gyeeyɛ Ɛdanlɛsua Namunamu.”


Amagɛdɔn—Ɛtaneyɛlɛ Kɔsɔɔti Awieleɛ | Baebolo Nu Edwɛkɛ\nƐtaneyɛlɛ Kɔsɔɔti Awieleɛ\nDUZU a ɛnwu ye wɔ ɛke a? Ɛlɔnema mɔɔ dede mgbɔnwɔ fufule zo la ɔ. Noko yɛ ɛleka mɔɔ bɛvi bɛlɛba la nzonlɛ. Mgbɔnwɔ ne mɔ lɛ ɛnriandilɛ vi anwuma a bɛlua amungu ne anu bɛlɛba a! Asoo mgbɔnwɔ amgba wɔ anwuma ɔ?\nKyɛkyɛ, ɛhye mɔ ɛnle mgbɔnwɔ kpalɛ. Yɛze ye zɔ ɔluakɛ mgbɔnwɔ ɛngola ɛnriandi wɔ amungu ne anu, ɔnle zɔ ɔ? Noko Baebolo ne ka anwuma mgbɔnwɔ nwo edwɛkɛ. Ɛze deɛ mɔɔ ɔti ɔka ye zɔ la ɔ?\nƆka ye zɔ ɔluakɛ mekɛ bie mɔɔ ɛze ɛhɔ la ɛnee bɛfa mgbɔnwɔ bɛdi gyima dɔɔnwo wɔ konle nu. Yemɔti Baebolo ne ka menli mɔɔ dede mgbɔnwɔ zo bɛvi anwuma bɛlɛba aze la anwo edwɛkɛ fa kile kɛ Nyamenle ne menli mɔɔ wɔ azɛlɛ ye azo la baho konle. Asoo ɛze ɛleka mɔɔ bɛbaho konle ɛhye la duma? Bɛfɛlɛ ye Amagɛdɔn. Zɔhane konle ne baye ɛtaneyɛlɛ kɔsɔɔti avi azɛlɛ ye azo.\nGyisɛse a le Ahenle ne mɔɔ bali bɛ nyunlu aho konle ɛhye wɔ Amagɛdɔn a. Kakye kɛ, Gyisɛse a le ahenle ne mɔɔ Gyihova kpale ye kɛ ɔli Ye arane ne azo belemgbunli a. Ɛhye ati a Gyisɛse zo belemgbunli abɔtile la. Na dadeɛ ne kile kɛ ɔbahu Nyamenle kpɔvolɛma kɔsɔɔti. Asoo ɔwɔ kɛ ɔsi yɛ nwo kɛ Nyamenle bazɛkye ɛtanevolɛma kɔsɔɔti la ɔ?\nSia ɛ nzi nea Ɛzukoalɛdeɛ 10 ne. Duzu a ɛnwu ye wɔ ɛkɛ ne a? Ɛhɛe, Azuyilɛ kpole ne mɔɔ zɛkyele ɛtanevolɛma la ɔ. Nwane a manle Azuyilɛ ne rale a? Gyihova Nyamenle ɔ. Akee nea Ɛzukoalɛdeɛ 15 ne. Duzu a ɛlɛkɔ zo wɔ ɛkɛ ne a? Senle mɔɔ vi Gyihova ɛkɛ ne la ɛlɛsɛkye Sodɔm nee Gomɔla.\nBuke Ɛzukoalɛdeɛ 33 ne. Nea mɔɔ ɛlɛsi Yigyibitima mgbɔnwɔ nee konle ehwili ne mɔ anwo zo la. Nwane a manle nzule ne rahedale bɛ nwo zo a? Gyihova ɔ. Ɔyɛle ye zɔ ɔvale ɔbɔle ye menli ne anwo bane. Nea Ɛzukoalɛdeɛ 76 ne. Ɛbanwu ye wɔ ɛkɛ ne kɛ Gyihova manle bɛzɛkyele ye menli Yizilayɛma bɔbɔ, ɔlua bɛ nyɛleɛ ɛtane ti.\nYemɔti, ɔnle kɛ ɔsi yɛ nwo kɛ Gyihova bazoa ye anwuma ɛlɔnema yeamaa bɛava azɛlɛ ye azo ɛtaneyɛlɛ kɔsɔɔti bɛara awieleɛ a. Na dwenle mɔɔ zɔhane bahile la anwo nea! Buke mukelɛ ne anzi na maa yɛnlea.\nYekile 16:16; 19:11-16.


Ɛzoanvolɛ Pita Kpɔla Kɔnileɛse | Baebolo Nu Edwɛkɛ\nPita Kpɔla Kɔnileɛse\nƐZOANVOLƐ Pita a gyi ɛkɛ ne la, na ɔ gɔnwo mɔ bie mɔ a gyi ɔ nzi la. Na duzu ati a nrenya ne ɛlɛkoto azonle Pita a? Asoo ɔwɔ kɛ ɔyɛ zɔ? Ɛze ahenle holɛ ko?\nNrenya ne a le Kɔnileɛse. Ɔle Wulomu ɛlɔne kpanyinli. Ɛnee Kɔnileɛse ɛnze Pita, noko bɛhanle bɛhilele ye kɛ ɔvɛlɛ ye ɔrɛla ye sua nu. Maa yɛnlea kɛzi ɛhye rale ye zɔ la.\nGyisɛse ɛdoavolɛma mɔɔ lumua la ɛnee le Dwuuma, na Kɔnileɛse ɛnle Dwuunli. Noko ɔsulo Nyamenle, yɛɛ ɔyɛ nzɛlɛlɛ wɔ ɔ nyunlu, na ɔyɛ ahunlunyele ninyɛne dɔɔnwo ɔmaa menli. Kenle ko ewiazo anwumabɔvolɛ bie vindele ɔ nwo ɛkɛ ne na ɔzele ye kɛ: ‘Nyamenle anye ɛzɔ mɔɔ wɔyɛ la, na ɔbabua wɔ nzɛlɛlɛ ne. Soa menli maa bɛhɔvɛlɛ nrenya bie mɔɔ bɛfɛlɛ ye Pita la bɛrɛla. Ɔde Dwɔpa wɔ nrenya bie mɔɔ bɛfɛlɛ ye Saemɔn la sua nu, wɔ nyevile ne anloa ɛkɛ ne.’\nƐkɛ ne ala, Kɔnileɛse zoanle menli bie kɛ bɛhɔkpondɛ Pita. Aleɛ hyenle, na mɔɔ menli ne ɛlɛbikye Dwɔpa la, Pita vole hɔle Saemɔn sua ne ati zo. Wɔ ɛkɛ ne Nyamenle manle Pita dwenlenle kɛ yenwu ɛdanlɛ kpole bie kɛ ɔvi anwuma ɔlɛdwu aze. Nane ngakyile dɔɔnwo wɔ ɛdanlɛ ne anu. Kɛmɔ Nyamenle mɛla ne kile la, ɛnee nane ɛhye mɔ anwo ɛnde kɛ bɛdi, noko ɛnelɛ bie zele kɛ: ‘Pita, dwazo. Ku bie di.’\nPita buale kɛ: ‘Kyɛkyɛ! Debie mɔɔ nwolɛ ɛnde la metɛdile bie ɛlɛ.’ Noko ɛnelɛ ne buale Pita kɛ: ‘Debie mɔɔ Nyamenle ɛde nwolɛ la mmaka kɛ nwolɛ ɛnde.’ Ɛhye zile fane nsa. Mekɛ mɔɔ Pita ɛlɛdwenledwenle mɔɔ ɔ muala kile la anwo la, menli ne mɔɔ Kɔnileɛse zoanle bɛ la rale sua nu ɛkɛ ne na bɛbizale Pita abo zo.\nPita dwule aze na ɔzele kɛ: ‘Ahenle mɔɔ bɛkpondɛ ye la a le medame. Na bɛ ɛdialɛ nu ɛ?’ Mɔɔ menli ne hilehilele nuhua kɛ anwumabɔvolɛ bie zele Kɔnileɛse kɛ ɔvɛlɛ Pita ɔrɛla ye sua nu la, Pita kponlenle zo kɛ ɔ nee bɛ kɛhɔ. Aleɛ hyenle la Pita nee ɔ gɔnwo mɔ hɔle kɛ bɛkakpɔla Kɔnileɛse wɔ Sizalia.\nƐnee Kɔnileɛse nee ye sua nu amra nee ɔ gɔnwo mɔ ɛwie yia. Mekɛ mɔɔ Pita rale la, Kɔnileɛse hɔyiale ye. Ɔdule ɔdɔle Pita agyakɛ anu na ɔzonlenle ye, kɛmɔ ɛnwu ye wɔ ɛke la. Na Pita zele ye kɛ: ‘Dwazo; na medame mele sonla ala.’ Ɛhɛe, Baebolo ne da ye ali kɛ ɔnle kpalɛ kɛ yɛkɛhoto na yɛkɛzonle sonla. Ɔwɔ kɛ yɛsonle Gyihova angomekye ala.\nPita akee hanle edwɛkɛ ne hilele bɛdabɛ mɔɔ bɛyia la. Pita zele kɛ: ‘Menwu ye kɛ Nyamenle die menli kɔsɔɔti mɔɔ bɛkulo kɛ bɛsonle ye la to nu.’ Mɔɔ ɔ nloa wɔ zolɛ ɔlɛtendɛ la, Nyamenle zoanle ye sunsum nwuanzanwuanza ne manle ɔrale bɛ nwo zo, na menli ne bɔle ɔ bo kɛ bɛka aneɛ ngakyile. Ɛhye zinle Dwuu ɛdoavolɛma mɔɔ nee Pita rale la anwo, ɔboalekɛ bɛdwenlenle kɛ Dwuuma angomekye ala a Nyamenle die bɛ to nu a. Yemɔti ɛhye manle bɛnwunle ye kɛ Nyamenle ɛmbu menli bie mɔ kɛ bɛle kpalɛ anzɛɛ bɛ nwo hyia Nyamenle kpalɛ tɛla menli gyɛne. Asoo yemɔ ɛnle debie kpalɛ mɔɔ ɔwɔ kɛ yɛ muala yɛkakye a?\nGyima ne 10:1-48; 11:1-18; Yekile 19:10.


Dua Adwelielilɛ Kpalɛ Zo Miemia Wɔ Agyalɛ Nu | Debiezukoalɛ\nƐzinzalɛ Arane—Debiezukoalɛ Ɛdeɛ | May 2013\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bicol Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russia Mumule Aneɛ Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nDua Adwelielilɛ Kpalɛ Zo Miemia Wɔ Agyalɛ Nu\n“Edwɛkɛ mɔɔ bɛkɛha ye wɔ ye adenle zo la le kɛ ezukoa nvutuke ampolo mɔɔ la dwɛtɛ fufule pɛlɛte nu la.”—MRƐ. 25:11.\nKɛzi nwunu kola boa maa adwelielilɛ kpalɛ kɔ zo wɔ agyalɛ nu ɛ?\nDuzu ati a ɔhyia kɛ agyalɛma nyia ɛbulɛ maa bɛ nwo ɛ?\nKɛzi mɛlɛbɛnwoaze kola boa wɔ agyalɛ nu ɛ?\n1. Kɛzi adwelielilɛ kpalɛ ɛboa agyalɛma ɛ?\nADIEMA nrenya bie mɔɔ ɔwɔ Canada la hanle kɛ: “Mebahulo kɛ menyia mekɛ dɔɔnwo memaa me ye metɛla awie gyɛne biala. Saa me wɔ ɔ nwo ɛkɛ a, me anyelielɛ yɛ kpole na me ngyegyelɛ zo te.” Kunli bie mɔɔ ɔwɔ Australia la hanle kɛ: “Wɔ ɛvolɛ 11 mɔɔ yɛdɛnla kɛ agyalɛma la, kenle ko bɔbɔ ɛnle ɛkɛ mɔɔ me nee me ye anli adwelie a. Adwelielilɛ kpalɛ ɛboa yɛ ɛmaa anwodozo mɔɔ yɛlɛ yɛmaa yɛ nwo la ɛyɛ kpole na ɛhye ɛmaa yɛ agyalɛ ne anu emia.” Adiema raalɛ ko mɔɔ ɔwɔ Costa Rica la hanle kɛ: “Adwelielilɛ kpalɛ ɛmaa anyelielɛ ɛra yɛ agyalɛ ne anu; yemaa yɛhwe yɛbikye Gyihova, yebɔ ye nwo bane yevi sɔnea nwo, yemaa yɛyɛ ko kɛ agyalɛma, na yemaa yɛ ɛlɔlɛ ɛyɛ kpole.”\n2. Duzu a kola maa adwelielilɛ kpalɛ yɛ se a?\n2 Ɛ nee wɔ bokavolɛ kola di adwelie kpalɛ anzɛɛ bɛngola ɔ? Ndelebɛbo wɔ nu kɛ ɔdwu mekɛ ne bie a ye ɛyɛlɛ yɛ se, ɔluakɛ agyalɛ ka menli nwiɔ mɔɔ bɛnli munli, yɛɛ bɛ subane, ɛleka mɔɔ bɛvi, abusua mɔɔ bɛvi nu nee ndetelɛ mɔɔ bɛnyianle ɛnle ko la bɔ nu. (Wulo. 3:23) Yeanga ye zɔ, ɔbahola yeara ye kɛ asolo kɛzi bɛ nuhua ko biala di adwelie la. Ɔlua ɛhye ati, John M. Gottman nee Nan Silver mɔɔ bɛyɛ neɛnleanu wɔ agyalɛ nu la hɛlɛle kɛ: “Ɔhyia akɛnrasesebɛ, mɔdenlebɔlɛ, nee gyima ɛsesebɛ na agyalɛ ahola agyinla.”\n3. Duzu a ɛboa agyalɛma yemaa bɛmia bɛ agyalɛ ne anu kpalɛ a?\n3 Gyima ɛsesebɛ a kola maa agyalɛ gyinla a. Noko eza ɔfa anyelielɛ kpole ɔba. Agyalɛma mɔɔ bɛkulo bɛ nwo la anye bɛahola alie kpalɛ. (Nolo. 9:9) Maa yɛzuzu Ayezeke nee Relɛbɛka agyalɛ ne mɔɔ ɛnee ɛlɔlɛ wɔ nu la anwo. (Mɔl. 24:67) Baebolo ne ka kɛ ɛlɔlɛ mɔɔ bɛlɛ bɛmaa bɛ nwo la yɛle kpole wɔ mekɛ mɔɔ ɛnee bɛva ɛvolɛ tendenle bɔbɔ bɛdɛnla la. Ɛhye le nɔhalɛ wɔ agyalɛma mɔɔ bɛwɔ ɛkɛ ɛnɛ la dɔɔnwo afoa nu. Duzu a boa bɛ a? Bɛzukoa kɛ bɛbala nɔhalɛlilɛ, atiakunlukɛnlɛma, nwunu, ɛlɔlɛ, ɛbulɛ, nee mɛlɛbɛnwoaze ali wɔ mekɛ mɔɔ bɛlɛda bɛ nzuzulɛ nee bɛ nganeɛdelɛ ali wɔ adwelielilɛ nu la. Kɛmɔ yɛbanwu ye la, saa subane ngɛnlɛma ɛhye mɔ wɔ agyalɛ nu a, ɔmaa bɛkola bɛdi adwelie kpalɛ dahuu.\nBƐLA NWUNU ALI\n4, 5. Kɛzi nwunu boa maa agyalɛma nyia ndelebɛbo kpalɛ maa bɛ nwo ɛ? Maa neazo.\n4 Mrɛlɛbulɛ 16:20 ka kɛ, ‘sonla mɔɔ da nwunu ali la bakpazi.’ Edwɛkɛ ɛhye le nɔhalɛ wɔ agyalɛ nee abusua nu. (Bɛgenga Mrɛlɛbulɛ 24:3.) Nwunu nee nrɛlɛbɛ mɔɔ tɛla biala la vi Nyamenle Edwɛkɛ ne anu. Mɔlebɛbo 2:18 ka kɛ Nyamenle bɔle raalɛ kɛ nrenya ɛsaso boavolɛ. Ɛhye kile kɛ ɔnva nwo kɛ bɛle ngakyile la, bɛkola bɛbɔ nu bɛyɛ debie bɛboa bɛ nwo. Yemɔti asolo kɛzi mrenya nee mraalɛ di bɛ adwelie la. Mraalɛ ta ka bɛ nganeɛdelɛ, menli nee agɔnwolɛvalɛ nwo edwɛkɛ. Bɛ nye die adwelie mɔɔ bɛfi ɛlɔlɛ nee nɔhalɛlilɛ nu bɛdi la anwo ɔluakɛ ɔmaa bɛte nganeɛ kɛ bɛkulo bɛ. Noko akee, mrenya dɔɔnwo kulo kɛ bɛkɛha bɛ gyima, ngyegyelɛ, nee kɛzi bɛbali ngyegyelɛ nwo gyima la anwo edwɛkɛ tɛla kɛ bɛkɛha bɛ nganeɛdelɛ nwo edwɛkɛ. Eza mrenya kulo kɛ bɛbu bɛ.\n5 Adiema raalɛ bie mɔɔ ɔwɔ Britain la hanle kɛ: “Me hu anwo pele ye kɛ ɔbali ngyegyelɛ nwo gyima tɛla kɛ ɔbadie me edwɛkɛ.” Ɔhilele nu kɛ ɛhye kola maa ɔdi nyane kpalɛ ɔluakɛ mɔɔ ɔkpondɛ ala a le kɛ ɔ hu badie ye edwɛkɛ na yeade ye nganeɛdelɛ bo. Kunli bie noko hɛlɛle kɛ: “Mɔɔ yɛgyale ɛkɛ ne ala la, ɛnee mekulo kɛ menyia ngyegyelɛ biala mɔɔ me ye bayia la sɔbelɛ ndɛndɛ. Noko nzinlii, menwunle kɛ mɔɔ ɔkpondɛ la a le kɛ mebadie ye edwɛkɛ.” (Mrɛ. 18:13; Gye. 1:19) Kunli mɔɔ ɔlɛ nwunu la te ɔ ye nganeɛdelɛ bo na ɔdi nwolɛ gyima kpalɛ wɔ adenle kpalɛ zo. Eza ɔmaa ɔte ɔ bo kɛ ɔ ye nzuzulɛ nee ye nganeɛdelɛ nwo hyia ye kpalɛ. (1 Pita 3:7) Ɛhye maa raalɛ ne noko bɔ mɔdenle kɛ ɔbade ɔ hu edwɛkɛ bo. Saa kunli nee yelɛ di bɛ ɛzonlelilɛ nwo gyima kɛmɔ Ngɛlɛlera ne ka la a, ɔmaa bɛnyia anyelielɛ na bɛ agyalɛ ne yɛ kɛnlɛma. Eza ɔmaa bɛyɛ ko wɔ bɛ kpɔkɛzilɛ nu.\n6, 7. (a) Adenle boni azo a ngyinlazo mɔɔ ɔwɔ Nolobɔvo ne 3:7 kola boa agyalɛma maa bɛda nwunu ali ɛ? (b) Duzu a yelɛ yɛ kile kɛ ɔlɛ nwunu a, na mɔdenle boni a ɔwɔ kɛ kunli bɔ a?\n6 Eza agyalɛma mɔɔ da nwunu ali la ze kɛ “mekɛ mɔɔ bɛyɛ koonwu, yɛɛ mekɛ mɔɔ bɛtendɛ” la wɔ ɛkɛ. (Nolo. 3:1, 7) Adiema raalɛ ko mɔɔ yeva ɛvolɛ bulu yegya la hanle kɛ: “Akee menwu kɛ tɛ mekɛ ne amuala a ɔfɛta kɛ meka ninyɛne bie mɔ anwo edwɛkɛ a, saa me hu adwenle wɔ gyima zo a, memaa mekɛ ekyi gua nu kolaa na meaha ninyɛne bie mɔ anwo edwɛkɛ. Ɛhye maa yɛkola yɛdi adwelie kpalɛ.” Yelɛ mɔɔ lɛ nwunu la tendɛ “wɔ ye adenle zo,” ɔze mekɛ kpalɛ mɔɔ ɔwɔ kɛ ɔtendɛ la.—Bɛgenga Mrɛlɛbulɛ 25:11.\nNinyɛne ngyikyi kola maa nzenzaleɛ mgbole ba agyalɛ nu\n7 Mɔɔ Keleseɛnenli kunli ɛlɛbɔ mɔdenle kɛ ɔbadie ɔ ye edwɛkɛ la, eza ɔhyia kɛ ɔda ye nganeɛdelɛ ali. Asafo nu kpanyinli bie mɔɔ yegya ɛvolɛ 27 la hanle kɛ: “Membɔle mɔdenle menzukoale kɛ mebaha me ahonle nu edwɛkɛ meahile me ye.” Adiema nrenya bie mɔɔ ɔdaye noko yegya ɛvolɛ 24 la hanle kɛ: “Mekola mefa ninyɛne mesie me nu na medwenle kɛ, ‘Saa meanga nwolɛ edwɛkɛ a, ɔbavi ɛkɛ.’ Noko kɛkala menwu kɛ saa meda me nganeɛdelɛ ali a ɔngile bɛtɛɛyɛlɛ. Saa ɔyɛ me se kɛ mebala me nganeɛdelɛ ali a, meyɛ edwɛkɛ kpalɛ mɔɔ ɔwɔ kɛ meka nee adenle kpalɛ mɔɔ mebava zo meaha ye la anwo asɔne. Akee megu ɛnwomenle kpole ko na mebɔ ɔ bo metendɛ.” Nwolɛ hyia kpalɛ kɛ agyalɛma banwu mekɛ kpalɛ mɔɔ ɔwɔ kɛ bɛfa bɛdi adwelie la, bie a mekɛ mɔɔ bɛlɛsuzu alehyenlɛ ne anu tɛkese ne anwo anzɛɛ bɛlɛkenga Baebolo ne la.\n8. Saa agyalɛ bagyinla a, duzu bieko a ɔwɔ kɛ Keleseɛne agyalɛma yɛ a?\n8 Asɔneyɛlɛ nee ɛhulolɛ mɔɔ agyalɛma bɛanyia kɛ bɛbali adwelie la le debie mɔɔ nwolɛ hyia kpalɛ. Nɔhalɛ nu, ɔnla aze kɛ yɛbahakyi subane dɛba bie mɔɔ yɛlɛ la. Noko saa agyalɛma kulo Gyihova, bɛsɛlɛ ye sunsum ne, na bɛbu agyalɛ kɛ ɔle nwuanzanwuanza a, bɛbahola bɛayɛ nzenzaleɛ. Yelɛ bie mɔɔ yeva ɛvolɛ 26 yegya la hɛlɛle kɛ: “Me nee me hu yɛfa Gyihova adwenle mɔɔ ɔlɛ ye wɔ agyalɛ nwo la anyebolo zo, yemɔti agyalɛ nu ɛtetelɛ bɔbɔ ɛmba yɛ adwenle nu. Ɛhye maa yɛbɔ mɔdenle biala kɛ yɛbaziezie ngyegyelɛ mɔɔ kɛra yɛ avinli la.” Agyalɛma mɔɔ di nɔhalɛ maa Nyamenle wɔ adenle ɛhye azo la maa ɔ nye die na ɔyila bɛ.—Edw. 127:1.\nBƐMAA BƐ ƐLƆLƐ ƐYƐ KPOLE\n9, 10. Duzu a agyalɛma bahola ayɛ na bɛ ɛlɔlɛ ayɛ kpole a?\n9 Ɛlɔlɛ le subane mɔɔ hyia kpalɛ wɔ agyalɛ nu, ɔkola ɔmaa ‘koyɛlɛ di munli.’ (Kɔl. 3:14) Saa agyalɛma tɛnla kyɛ wɔ mekɛ kpalɛ nee ɛtane nu a, ɔmaa bɛnyia ɛlɔlɛ kpole bɛmaa bɛ nwo. Bɛ agɔnwolɛvalɛ ne anu yɛ se na bɛ nye die bɛ nwo kpalɛ. Tɛ ninyɛne mgbole mɔɔ bɛkile ye wɔ sini nu la a maa agyalɛ sɔ a. Emomu, agyalɛ zɛhae mɔ si pi, ɔlua ninyɛne ngyikyi le kɛ atuu ɛyɛlɛ, edwɛkɛ kpalɛ, nyɛleɛ kɛnlɛma, ɛzelekɛ monvoo, anzɛɛ “kɛ alehyenlɛ ne hɔle ye ɛ?” mɔɔ bɛbiza ye nɔhalɛ nu la azo. Ninyɛne ngyikyi ɛhye mɔ kola maa nzenzaleɛ mgbole ba agyalɛ nu. Agyalɛma bie mɔɔ bɛva anyelielɛ bɛdɛnla ɛvolɛ 19 la ka kɛ, bɛfɛlɛ bɛ nwo alehyenlɛ ne anu “bɛnea kɛzi ninyɛne ɛlɛkɔ ye la.”\n10 Ɛlɔlɛ eza boa agyalɛma maa bɛkɔ zo bɛsukoa bɛnwu kɛzi bɛ nuhua ko biala de la. (Fel. 2:4) Ɛhye maa bɛ ɛlɔlɛ ne anu yɛ se ɔnva nwo kɛ bɛnli munli la. Mekɛ ne ɛlɛkɔ la, ɛnee agyalɛ mɔɔ anyelielɛ wɔ nu la anu ɛlɛye se kpalɛ. Saa wɔgya a biza ɛ nwo kɛ: ‘Asoo meze me bokavolɛ ne kpalɛ? Asoo meze ye adwenle nee kɛzi ɔte nganeɛ wɔ ninyɛne nwo la? Asoo meta medwenledwenle subane mɔɔ manle menyianle ɛlɔlɛ memanle me bokavolɛ ne la anwo kpalɛ?’\nBƐNYIA ƐBULƐ BƐMAA BƐ NWO\n11. Duzu ati a ɛbulɛ nwo hyia na agyalɛ agyinla ɛ? Yɛ ndonwo.\n11 Agyalɛ biala ɛnle ɛkɛ mɔɔ di munli a, yɛɛ tɛ mekɛ ne amuala a agyalɛma mɔɔ kulo bɛ nwo kpalɛ bɔbɔ la anloa sɛ bɛ nwo a. Ebileham nee Sɛla adwenle annyia wɔ ninyɛne kɔsɔɔti anwo. (Mɔl. 21:9-11) Noko akee, ɛhye anva manzonle ando bɛ avinli. Duzu ati ɔ? Ɔluakɛ ɛnee bɛda enililɛ nee ɛbulɛ ali bɛkile bɛ nwo. Kɛ neazo la, Ebileham hanle “mesɛlɛ wɔ” hilele Sɛla. (Mɔl. 12:11, 13, NW) Ɔdaye noko ɔdiele Ebileham na ɔvɛlɛle ye ‘me menle.’ (Mɔl. 18:12) Saa agyalɛma ɛnlɛ ɛbulɛ ɛmmaa bɛ nwo a, ɔda ali wɔ kɛzi bɛtendɛ bɛkile bɛ nwo la anu. (Mrɛ. 12:18) Ɛhye kola sɛkye bɛ agyalɛ ne, saa bɛanli nwolɛ gyima a.—Bɛgenga Gyemise 3:7-10, 17, 18.\n12. Duzu ati a ɔwɔ kɛ menli mɔɔ ɛgya fofolɛ la bɔ mɔdenle fa ɛbulɛ tendɛ kile bɛ nwo ɛ?\n12 Ɔwɔ kɛ menli mɔɔ ɛgya fofolɛ la bɔ mɔdenle fa ɛbulɛ nee ɛdendɛlɛ kɛnlɛma di gyima amaa yeanyɛ se kɛ bɛbavi ahonle nu bɛali adwelie kpalɛ dahuu. Kunli bie hanle kɛ mekɛ mɔɔ ɔgyale ɛkɛ ne ala la, ɛnee ɔ nee ɔ ye bɛnde bɛ nganeɛdelɛ, bɛ subane, nee bɛ ngyianlɛ bo. Yemɔti ɛnee ɔdwu mekɛ ne bie a ninyɛne ɛngɔ ye boɛ. Noko akee, ɔluakɛ bɛlale ndelebɛbo ali na bɛ kunlu yelɛyelale bɛ manle bɛ nwo la ati, bɛdɛnlanle kɛnlɛma. Ɔdoale zo kɛ mɛlɛbɛnwoaze, abotane, nee Gyihova anu anwodozo nwo hyia kpalɛ. Nea kɛzi ɛhye le folɛdulɛ kpalɛ maa yɛ kɔsɔɔti a!\nBƐLA MƐLƐBƐNWOAZE ALI\n13. Duzu ati a mɛlɛbɛnwoaze nwo hyia na anyelielɛ ara agyalɛ nu ɛ?\n13 Agyalɛ nu adwelielilɛ kpalɛ le kɛ azule mɔɔ se bɛtɛɛ wɔ tola nu la. Saa “bɛbɛlɛ bɛ nwo aze” a, ɔbamaa azule ne aze dahuu. (1 Pita 3:8) Adiema nrenya bie mɔɔ yegya ɛvolɛ 11 la ka kɛ: “Mɛlɛbɛnwoaze boa agyalɛma maa bɛkola bɛsiezie bɛ avinli edwɛkɛ ɔluakɛ ɔmaa bɛka kɛ ‘Meanyɛ ye boɛ.’” Kpanyinli ko mɔɔ yegya ɛvolɛ 20 na ɔ nye die la ka kɛ: “Ɔdwu mekɛ ne bie a ‘Meanyɛ ye boɛ’ ɛhanlɛ nwo hyia tɛla ‘Mekulo wɔ.’” Ɔtoa zo kɛ: “Debie mɔɔ boa kpalɛ maa bɛda mɛlɛbɛnwoaze ali la a le asɔneyɛlɛ. Saa me nee me ye bɔ nu yɛ asɔne a, ɔmaa yɛkakye kɛ yɛnli munli na Gyihova Nyamenle da ye ɛlolɛ kpole ne ali kile yɛ. Ɛhye boa maa menyia adwenle kpalɛ na medi ninyɛne nwo gyima wɔ adenle kpalɛ zo.”\nBɛhɔ zo bɛli adwelie kpalɛ wɔ bɛ agyalɛ nu\n14. Duzu a anwomemaazo fa ba agyalɛ nu a?\n14 Noko, anwomemaazo maa ɔyɛ se kɛ agyalɛma bali adwelie na baziezie bɛ avinli edwɛkɛ. Anwomemaazo sonla ɛnlɛ ɛhulolɛ kɛ ɔbakpa kyɛlɛ na yeaha kɛ “meanyɛ ye boɛ, mesɛlɛ wɔ gyakyi maa ɔha.” Saa ɔfo a, kɛ anrɛɛ ɔbalie ye nvonleɛ yeado nu la, ɔfa edwɛkɛ ɔyeye ɔ nloa, anzɛɛ ɔfa ye nvonleɛ ne anwo ɛzonle ɔsoa awie mɔ. Yɛɛ saa ɔfa ɛya a, ɔtudu safule anzɛɛ ɔndɛne awie zo. (Nolo. 7:9) Nɔhalɛ, anwomemaazo kola sɛkye agyalɛ. Yemɔti ɔwɔ kɛ yɛkakye kɛ “Nyamenle bɛlɛ mɔɔ le mgbanyizonle la aze, na ɔmaa mɔɔ bɛlɛ ɔ nwo aze la zo.”—Gye. 4:6.\n15. Kilehile kɛzi folɛdulɛ mɔɔ wɔ Ɛfɛsɛsema 4:26, 27 kola boa agyalɛma maa bɛsiezie bɛ avinli la anu.\n15 Saa agyalɛma adwenle ɛnnyia wɔ debie nwo a, ɔwɔ kɛ bɛbɔ mɔdenle bɛsiezie tɛla kɛ bɛbayɛ anwomemaazo. Pɔɔlo dule Keleseɛnema folɛ kɛ: “Bɛmmamaa sɛnzɛne ne tɔ bɛ ɛya zo. Bɛmmamaa Abɔnsam adenle.” (Ɛfɛ. 4:26, 27) Saa yɛanva folɛdulɛ ɛhye mɔɔ wɔ Nyamenle Edwɛkɛ ne anu la yɛanli gyima a, yɛ nwo ɛnrɛdɔ yɛ. Adiema raalɛ ko hanle kɛ: “Saa ɔdwu mekɛ ne bie na me nee me hu yɛanva folɛdulɛ mɔɔ ɔwɔ Ɛfɛsɛsema 4:26, 27 la yɛanli gyima a, ɔmmaa mengola da!” Nea kɛzi ɔle kpalɛ kɛ yɛbava anzondwolɛ adenle zo yɛaziezie edwɛkɛ ɛkɛ ne ala ɛ! Ɔle kpalɛ kɛ agyalɛma bamaa bɛ nwo mekɛ bɛamaa ninyɛne aha aze kolaa na bɛayɛ ɛhye. Eza ɔwɔ kɛ bɛsɛlɛ Gyihova kɛ ɔmaa bɛbɛlɛ bɛ nwo aze. Ɛhye bamaa bɛ nuhua ko biala ava ye adwenle azie kɛzi bɛbaziezie bɛ avinli la azo, ɔnrɛmaa bɛnrɛva bɛ adwenle bɛnrɛzie bɛ nwo zo.—Bɛgenga Ɛfɛsɛsema 4:32.\n16. Kɛzi mɛlɛbɛnwoaze maa agyalɛma kile anyezɔlɛ wɔ bɛ mɔdenlebɔlɛ nwo ɛ?\n16 Mɛlɛbɛnwoaze maa agyalɛma fa bɛ adwenle sie bɛ mɔdenlebɔlɛ anzɛɛ bɛ subane kpalɛ zo. Kɛ neazo la: Bie a ɛnee yelɛ ne lɛ ɔ sa anloa gyima bie mɔɔ ɔfa ɔboa abusua ne a. Saa ɔ hu bɛlɛ ɔ nwo aze a ɔnrɛde nganeɛ kɛ ɔwɔ kɛ ɔtɛla ye wɔ debie biala anu, emomu, ɔbahanvo ye wɔ nwo yeava yeahile kɛ ɔkulo ye na ɔsonle bolɛ ɔmaa ye. (Mrɛ. 31:10, 28; Ɛfɛ. 5:28, 29) Zɔhane ala a yelɛ mɔɔ le bɛlɛvo la noko ɛnrɛva ye mɔdenlebɔlɛ ɛnrɛdu ɔ nloa anu anzɛɛ ɔnrɛgolo ɔ hu anwo a. Kɛmɔ bɛ mu nwiɔ bɛle ‘nwonane ko’ la ati, debie mɔɔ yɛ nyane la ka bɛ mu nwiɔ.—Mat. 19:4, 5.\n17. Duzu a baboa na agyalɛ mɔɔ wɔ ɛkɛ ɛnɛ la ayɛ anyelielɛ na yeawula Nyamenle anyunlunyia ɛ?\n17 Kpolerazulɛ biala ɛnle nwo kɛ ɛkulo kɛ wɔ agyalɛ ne yɛ kɛ Ebileham nee Sɛla anzɛɛ Ayezeke nee Relɛbɛka ɛdeɛ ne mɔɔ ɛnee nɔhalɛ anyelielɛ wɔ nu, ɔhyɛle, na ɔwulale Gyihova anyunlunyia la. Saa ɛkulo ye zɔhane a, ɛnee bu agyalɛ kɛmɔ Gyihova bu ye la. Kpondɛ nwunu nee nrɛlɛbɛ wɔ ye Edwɛkɛ ne anu. Saa ɛnyia wɔ bokavolɛ ne anwo adwenle kpalɛ a ɛbanyia nɔhalɛ ɛlɔlɛ mɔɔ ɔle kɛ Gyihova “sendɔlɔra” ne la wɔamaa ye. (Sɔl. 8:6) Bɔ mɔdenle kɛ ɛbanyia mɛlɛbɛnwoaze. Kile ɛbulɛ maa wɔ bokavolɛ ne. Saa ɛkola ɛyɛ ninyɛne ɛhye mɔ a, wɔ agyalɛ ne bamaa ɛdawɔ nee wɔ anwuma Selɛ ne anye alie. (Mrɛ. 27:11) Ɛ nee kunli bie bayɛ adwenle wɔ edwɛkɛ ɛhye mɔɔ ɔhɛlɛle la anwo: “Saa me ye ɛnle nu a, anrɛɛ mengola menwu kɛzi me ɛbɛlabɔlɛ bayɛ a. Kenle ko biala yɛ agyalɛ ne anu mia. Ɛhye ɛyɛ boɛ ɔlua Gyihova anwo ɛlɔlɛ nee adwelielilɛ kpalɛ mɔɔ yɛdi ye dahuu la azo.”\nYɛ Wɔ Gyima Kɛ Edwɛkpakavolɛ\nAwovolɛ Bɛ Nee Bɛ Mra Ɛli Adwelie Wɔ Ɛlɔlɛ Nu\nƐBƐLABƆLƐ NU EDWƐKƐ Deɛmɔti Yɛ Ɛbɛlabɔlɛ Gyi Bodane Zo La\nSi Kpɔkɛ Kpalɛ Fa Bɔ Wɔ Agyadeɛ Ne Anwo Bane\nYƐ TETEDWƐKƐ Bɛgyinlanle Kpundii Wɔ “Ngyegyelɛ” Mekɛ Nu”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ May 2013\nƐZINZALƐ ARANE—DEBIEZUKOALƐ ƐDEƐ May 2013


Nɔmbɛse 33 | Yintanɛte Zo Baebolo | Ewiade Fofolɛ Ngilebɛbo\nYizilayɛma adendulɛ wɔ fienemgbole ne anu (1-49)\nKeena anwo zo konimlilɛ nwo adehilelɛ (50-56)\n33 Kɛ Yizilayɛma adendulɛ ne yɛle wɔ mekɛ mɔɔ Mosisi nee Aalɔn+ lile bɛ ɛlɔne*+ ne mɔ ati vile Yigyibiti azɛlɛ zo+ la ɛne. 2 Gyihova maanle Mosisi yɛle ɛleka mɔɔ bɛdɛnlanle wɔ bɛ adendulɛ ne anu la anwo kɛlɛtokɛ, na kɛzi bɛdule bɛ bo bɛvile ɛleka ko bɛhɔle ɛleka fofolɛ la ɛne:+ 3 Bɛvile Relamɛsize+ wɔ siane ne mɔɔ limoa la kenle 15+ ne azo. Bɛlile Akpabɛnwo ne+ la, ye alehyenlɛ nu ala, Yizilayɛma vale anwodozo* vile Yigyibitima kɔsɔɔti anye zo hɔle. 4 Mekɛ zɔhane, ɛnee Yigyibitima ɛlɛsie bɛ belamunli mralɛ kɔsɔɔti mɔɔ Gyihova hunle bɛ la,+ ɔluakɛ Gyihova buale bɛ nyamenle ne mɔ ndɛne.+ 5 Yemɔti Yizilayɛma vile Relamɛsize na bɛhɔyɛle azokoɛleɛ wɔ Sɛkɔto.+ 6 Akee bɛvile Sɛkɔto na bɛhɔyɛle azokoɛleɛ wɔ Yitaam+ mɔɔ wɔ fienemgbole ne ɛweɛne zo la. 7 Bɛvile Yitaam la, bɛziale na bɛhakyile bɛ nye wɔ Paehahaelɔto mɔɔ anye kile Beeyale-zifɔn+ la na bɛhɔyɛle azokoɛleɛ wɔ ɛleka mɔɔ bikye Megedɔlo+ la. 8 Nzinlii, bɛvile Paehahaelɔto na bɛluale nyevile ne avinli+ bɛhɔle fienemgbole ne anu+ na bɛdiale kenle nsa adenle wɔ Yitaam fienemgbole ne anu+ bɛhɔyɛle azokoɛleɛ wɔ Meela.+ 9 Akee bɛvile Meela na bɛrale Yilem. Ɛnee nzubula 12 yɛɛ mrɛlɛ 70 wɔ Yilem, yemɔti bɛhɔyɛle azokoɛleɛ wɔ ɛkɛ.+ 10 Bɛvile Yilem na bɛhɔyɛle azokoɛleɛ wɔ Nyevile Kɔkɔlɛ ne anloa. 11 Nzinlii, bɛvile Nyevile Kɔkɔlɛ ne anloa bɛhɔyɛle azokoɛleɛ wɔ Sen fienemgbole ne anu.+ 12 Akee bɛvile Sen fienemgbole ne anu na bɛhɔyɛle azokoɛleɛ wɔ Dɔfeka. 13 Nzinlii bɛvile Dɔfeka na bɛhɔyɛle azokoɛleɛ wɔ Elɛhye. 14 Akee bɛvile Elɛhye na bɛhɔyɛle azokoɛleɛ wɔ Relɛfedem,+ ɛleka mɔɔ ɛnee menli ne ɛnnyia nzule ɛnno la. 15 Nzinlii bɛvile Relɛfedem na bɛhɔyɛle azokoɛleɛ wɔ Saenae fienemgbole ne anu.+ 16 Bɛvile Saenae fienemgbole ne anu na bɛhɔyɛle azokoɛleɛ wɔ Kibolɔto-hateeyava.+ 17 Akee bɛvile Kibolɔto-hateeyava na bɛhɔyɛle azokoɛleɛ wɔ Hazilɔto.+ 18 Nzinlii bɛvile Hazilɔto bɛhɔyɛle azokoɛleɛ wɔ Reletema. 19 Bɛvile Reletema na bɛhɔyɛle azokoɛleɛ wɔ Relemɔn-pilɛze. 20 Akee bɛvile Relemɔn-pilɛze na bɛhɔyɛle azokoɛleɛ wɔ Lebena. 21 Bɛvile Lebena na bɛhɔyɛle azokoɛleɛ wɔ Releza. 22 Bɛvile Releza na bɛhɔyɛle azokoɛleɛ wɔ Kihɛleeta. 23 Akee bɛvile Kihɛleeta na bɛhɔyɛle azokoɛleɛ wɔ Hyifɛ Boka ne anwo. 24 Nzinlii bɛvile Hyifɛ Boka ne anwo na bɛhɔyɛle azokoɛleɛ wɔ Haleeda. 25 Akee bɛvile Haleeda na bɛhɔyɛle azokoɛleɛ wɔ Makehilɔto. 26 Bɛvile+ Makehilɔto na bɛhɔyɛle azokoɛleɛ wɔ Teehate. 27 Nzinlii bɛvile Teehate na bɛhɔyɛle azokoɛleɛ wɔ Tilaa. 28 Akee bɛvile Tilaa na bɛhɔyɛle azokoɛleɛ wɔ Meteka. 29 Nzinlii bɛvile Meteka na bɛhɔyɛle azokoɛleɛ wɔ Hahyemona. 30 Bɛvile Hahyemona na bɛhɔyɛle azokoɛleɛ wɔ Mosilɔto. 31 Akee bɛvile Mosilɔto na bɛhɔyɛle azokoɛleɛ wɔ Bɛne-gyeeyakan.+ 32 Na bɛvile Bɛne-gyeeyakan na bɛhɔyɛle azokoɛleɛ wɔ Hɔɔ-hagedegaade. 33 Akee bɛvile Hɔɔ-hagedegaade na bɛhɔyɛle azokoɛleɛ wɔ Dwɔtobata.+ 34 Nzinlii bɛvile Dwɔtobata na bɛhɔyɛle azokoɛleɛ wɔ Abolona. 35 Akee bɛvile Abolona na bɛhɔyɛle azokoɛleɛ wɔ Yizeɔn-gibɛ.+ 36 Bɛvile Yizeɔn-gibɛ na bɛhɔyɛle azokoɛleɛ wɔ Zen fienemgbole ne,+ mɔɔ le Keedɛhye la anu. 37 Nzinlii bɛvile Keedɛhye na bɛhɔyɛle azokoɛleɛ wɔ Hɔɔ Boka+ ne anwo wɔ Yidɔm azɛlɛ ne ɛweɛne zo. 38 Na Gyihova maanle ɛsɔfo Aalɔn hɔle Hɔɔ Boka ne azo na ɔwule wɔ ɛkɛ. Yizilayɛma vile Yigyibiti azɛlɛ zo la ye ɛvolɛ 40 ne siane ne mɔɔ tɔ zolɛ nnu la kenle mɔɔ limoa la azo a ɔwule a.+ 39 Aalɔn wule wɔ Hɔɔ Boka ne azo la ɛnee yeli ɛvolɛ 123. 40 Akee Elade belemgbunli+ ne mɔɔ le Keenanli na ɔde Nɛgɛbe nehane wɔ Keena azɛlɛ zo la dele kɛ Yizilayɛma ɛlɛba. 41 Nzinlii bɛvile Hɔɔ Boka+ ne anwo na bɛhɔyɛle azokoɛleɛ wɔ Zalemona. 42 Bɛvile Zalemona na bɛhɔyɛle azokoɛleɛ wɔ Punɔn. 43 Nzinlii bɛvile Punɔn na bɛhɔyɛle azokoɛleɛ wɔ Obɔto.+ 44 Akee bɛvile Obɔto na bɛhɔyɛle azokoɛleɛ wɔ Aye-abalem wɔ Mowabe ɛweɛne zo.+ 45 Bɛvile Ayaam na bɛhɔyɛle azokoɛleɛ wɔ Daebɔn-gaade.+ 46 Nzinlii bɛvile Daebɔn-gaade na bɛhɔyɛle azokoɛleɛ wɔ Alemɔn-dibelateeyɛm. 47 Bɛvile Alemɔn-dibelateeyɛm na bɛhɔyɛle azokoɛleɛ wɔ Abalem awoka+ ne mɔ azo wɔ ɛleka mɔɔ bikye Nibo+ la. 48 Akee bɛvile Abalem awoka ne mɔ azo na bɛhɔyɛle azokoɛleɛ wɔ Mowabe ɛsɛlɛ ne mɔɔ wɔ Dwɔdan afoa nu na ɔbikye Gyɛleko la azo.+ 49 Bɛhɔle zo bɛdɛnlanle Mowabe ɛsɛlɛ ne azo wɔ Dwɔdan ne anloa ɔvi Bɛte-gyɛhyemɔto too kɔdwu Ebɛle-hyetim.+ 50 Wɔ Mowabe ɛsɛlɛ ne mɔɔ wɔ Dwɔdan ne afoa nu na ɔbikye Gyɛleko la azo, Gyihova hanle hilele Mosisi kɛ: 51 “Ka kile Yizilayɛma kɛ, ‘Bɛlɛpɛ Dwɔdan ne bɛahɔ Keena azɛlɛ zo.+ 52 Bɛvoa menli mɔɔ wɔ azɛlɛ ne azo la kɔsɔɔti wɔ bɛ nyunlu na bɛzɛkye awolɛ mɔɔ bɛze+ nee bɛ mbulalɛ ananze*+ kɔsɔɔti, na bɛzɛkye bɛ ɛzonlenlɛ ɛleka ne mɔ kɔsɔɔti.+ 53 Na bɛva azɛlɛ ne bɛyɛ bɛ ɛdeɛ na bɛdɛnla zolɛ, ɔluakɛ mebava azɛlɛ ne meamaa bɛ kɛ bɛ agyapadeɛ.+ 54 Ɔwɔ kɛ bɛgua azɛlɛ ne anwo ma*+ na bɛkyɛ ye kɛ agyapadeɛ wɔ bɛ mbusua ne mɔ anu. Ɔwɔ kɛ bɛmaa ekpunli mɔɔ bɛ nwo zonle la agyapadeɛ kpole na bɛte ekpunli mɔɔ bɛ nwo anzo la agyapadeɛ ne azo.+ Awie biala banyia ye agyapadeɛ wɔ ɛleka mɔɔ bɛgua ma ne a ɔbahile la. Bɛbanyia bɛ agyapadeɛ ne wɔ bɛ papa mɔ mbusua nu.+ 55 “‘Noko saa bɛanvoa menli mɔɔ de azɛlɛ ne azo la a,+ menli mɔɔ bɛbamaa bɛaha ɛkɛ la bayɛ kɛ mbaka awowɔ bɛ nye nee mbowule awowɔ bɛ nvenle foa ko, na bɛbagyegye bɛ wɔ azɛlɛ ne mɔɔ bɛbadɛnla zolɛ la azo.+ 56 Na mɔɔ mebɔ kpɔkɛ kɛ mebava meayɛ bɛ la, mebava meayɛ bɛmɛ.’”+\n^ Anzɛɛ “bɛ ananze mɔɔ bɛgua la.”


Ɛnee Ɔwɔ Eku Ɛtane Nu, Ɔngɔ Ɔngyakyi Ye Etu | Baebolo Kakyi Sonla\nƐzinzalɛ Arane | July 2014\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Toba) Bengali Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Dutch Ecuador Mumule Aneɛ Efik English Estonian Ewe Finnish French Ga Georgian German German Mumule Aneɛ Giliki Greenlandic Guarani Gujarati Haitian Creole Hibulu Hiligaynon Hindi Hungarian Iban Igbo Iloko Indonesian Italian Italy Mumule Aneɛ Japan Mumule Aneɛ Japanese Kabuverdianu Kachin Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kongo Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Luganda Luo Macedonian Malagasy Malay Malayalam Maltese Mapudungun Marathi Maya Myanmar Ndebele (Zimbabwe) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Paraguay Mumule Aneɛ Peru Mumule Aneɛ Polish Polish Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Bolivia) Quichua (Chimborazo) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spain Mumule Aneɛ Spanish Sranantongo Swahili Swahili (Congo) Sweden Mumule Aneɛ Swedish Tagalog Talian Tamil Tandroy Tatar Telugu Thai Tigrinya Tshiluba Tsonga Turkish Tuvaluan Twi Ukrainian Umbundu Valencian Venda Vietnamese Welsh Xhosa Yoruba Zulu\nƐnee Mengɔ Mengyakyi Me Etu\nAnnunziato Lugarà anloa edwɛkɛ\nBƐWOLE YE: 1958\nMAANLE MƆƆ ƆVI NU: ITALY\nALUMUA NE: ƐNEE ƆWƆ BASABASAYƐLƐ EKU NU\nBɛwole me wɔ Wulomu kandiba ɛleka bie mɔɔ ehyiavolɛma wɔ la. Ɛnee ɛbɛlabɔlɛ ɛnla aze. Ɛnee menze me mame mɔɔ wole me la yɛɛ me nee me papa avinli anyɛ kpalɛ ɛlɛ. Melɛnyi la menzukoale kɛzi bɛbɔ ɛbɛla wɔ ɛleka mɔɔ yɛ se la.\nMekali ɛvolɛ bulu la, ɛnee mebɔ ɔ bo kɛ mewua debie. Mekɛ mɔɔ lumua mɔɔ menriandile menvile sua nu la ɛnee meli ɛvolɛ 12. Wɔ mekɛ dɔɔnwo anu, ɛnee me papa kɔfa me wɔ kpolisima ɔfese na yeava me yeahɔ sua nu. Ɛnee meta mesu kpolera—ɛnee ninyɛne mɔɔ kɔ zo wɔ ewiade ne anu la ka me ɛya na meyɛ basabasa. Menlile ɛvolɛ 14 la, menvile sua nu bɔkɔɔ. Mendɔle gua zo na membɔle ɔ bo kɛ meno nyiletane. Kɛmɔ ɛnee menlɛ ɛleka mɔɔ meda la ati, ɛnee mebu kale anlenkɛ na meda nuhua toonwo nwonlomɔ mangyee ne. Akee mekpondɛ ɛleka mɔɔ nzule wɔ la na mebia.\nMenwunle awule nye zo kpalɛ—ɛnee meze baage kpodi yɛɛ mewua azua mgbole nee ngyikyi nu nɔɔzo. Menliele duma ɛtane, eku bie mɔɔ ɛlie duma ɛtane la dole ɛsalɛ vɛlɛle me na ɔmanle “menyianle adenle” kɛ akee mewua wɔ bange nu. Kɛmɔ ɛnee me nye yɛ se la ati, yeangyɛ ɛnee bɛbu me kpalɛ wɔ eku ne anu. Ɛnee mengɔ mengyakyi me etu; nɔhalɛ nu, ɛnee meda a mefa meto me esumi ne abo. Ɛnee me ɛbɛlabɔlɛ ne gyi basabasayɛlɛ, nyiletane, debiewualɛ, ɛdendɛlɛ ɛtane yɛɛ ɛbɛlatane zo. Ɛnee dahuu kpolisima kpondɛ me. Bɛhyele me fane dɔɔnwo, na ɛvolɛ dɔɔnwo anu bɛdole me efiade na bɛyele me.\nMekɛ bie mɔɔ bɛyele me wɔ efiade la menyɛle kɛ mekakpɔla me ante ko. Ɛnee menze kɛ me ante nee ɔ mra nwiɔ ɛrayɛ Gyihova Alasevolɛ. Bɛhanle kɛ bɛ nee me kɔ Alasevolɛ ne mɔ debiezukoalɛ ne bie. Ɛnee mekpondɛ kɛ menwu debie, yemɔti me nee bɛ hɔle. Yɛdwule Belemgbunlililɛ Asalo ɛkɛ ne la, menganle ye biala kɛ metɛnla anlenkɛ ne anloa amaa meanwu menli mɔɔ ɛlɛwolo nee mɔɔ ɛlɛfinde la. Nɔhalɛ nu, ɛnee etu wɔ me nwo.\nZɔhane debiezukoalɛ ne hakyile me subane. Mekakye kɛ ɛnee medwenle kɛ mewɔ ewiade fofolɛ nu. Bɛzelele na bɛzomanle me kɛnlɛma kɛ mele bɛ gɔnwo la. Kɛzi Alasevolɛ ne mɔ zelele kɛnlɛma la anwo nvoninli tɛbɔ me adwenle nu. Ɛnee ɛhye le ngakyile bɔkɔɔ wɔ ewiade ne mɔɔ mewɔ nu la anwo!\nMembɔle ɔ bo kɛ me nee Alasevolɛ ne mɔ sukoa Baebolo ne. Mekɛ mɔɔ melɛsukoa debie la, menwunle ye kɛ ɔwɔ kɛ mekakyi me ɛbɛlabɔlɛ ne bɔkɔɔ. Mendiele edwɛkɛ mɔɔ wɔ Mrɛlɛbulɛ 13:20 la kɛ: “Sonla mɔɔ nee nrɛlɛbɛvolɛma tu la nwu nrɛlɛbɛ, na mɔɔ nee ahoasea tu la nwu ɔ nyunlu.” Menwunle kɛ ɔwɔ kɛ metwe me nwo mefi eku ne anwo. Ɛnee ɔnla aze, noko Gyihova moalɛ zo mengolale mengyakyile.\nMekɛ mɔɔ lumua mɔɔ membɔle ɔ bo kɛ menea me ɛbɛlabɔlɛ zo boɛ la ɛne\nEza menzieziele me nwo kɛnlɛma. Membɔle mɔdenle mengyakyile sigalɛte nee nyiletane ɛnlonlɛ. Mempepɛle me ti enrinli ndendenle ne, menyele me nzo nu asomadeɛ ne, na mengyakyile edwɛkɛ ɛtane ɛhanlɛ. Mekɛ mɔɔ lumua mɔɔ membɔle ɔ bo kɛ menea me ɛbɛlabɔlɛ zo boɛ la ɛne.\nMe nye ɛnlie ɛgengalɛ nee debiezukoalɛ nwo, yemɔti ɛnee ɔyɛ se ɔmaa me kɛ me adwenle bahɔ Baebolo ɛzukoalɛ zo na meava meabɔ me ɛbɛla. Noko akee, membɔle nwolɛ mɔdenle la, ngyikyingyikyi menyianle Gyihova anwo ɛlɔlɛ, na debie bɔle ɔ bo kɛ ɔkakyi wɔ me nu—debie bɔle ɔ bo kɛ ɔgyegye me adwenle. Ɛnee meta mete nganeɛ ɛtane metia me nwo, na menyia adwenle kɛ Gyihova ɛnrɛva ɛtane dɔɔnwo ne mɔɔ meyɛ la ɛnrɛhyɛ me ɛlɛ. Zɔhane mekɛ ne anu, kɛzi Gyihova vale Belemgbunli Devidi ɛtane mgbole mɔɔ ɔyɛle hyɛle ye mɔɔ mengengale la kyekyele me rɛle.—2 Samoɛle 11:1–12:13.\nƐnee ngyegyelɛ bieko a le me diedi ne mɔɔ meka nwolɛ edwɛkɛ meahile awie mɔ wɔ azua nu la. (Mateyu 28:19, 20) Ɛnee mesulo kɛ mebayia awie mɔɔ mekɛ bie membodale ye anzɛɛ menyɛle ye ɛtane wɔ adenle bie azo la! Noko ngyikyingyikyi mengolale menlile ɛzulolɛ ne azo konim. Membɔle ɔ bo menyianle ahunlundwolɛ kpalɛ kɛ mebaboa awie mɔ meamaa bazukoa yɛ anwuma Selɛ ne mɔɔ anwo yɛ nwanwane na ye fakyɛ ne le kpole la anwo debie.\nGyihova anwo debie mɔɔ menzukoale la liele me ngoane! Me gɔnwo mɔ dɛba dɔɔnwo ɛwu anzɛɛ bɛla efiade, me kunlu dwo me ɛbɛlabɔlɛ nwo yɛɛ me nye la kenlebie ade. Mezukoa kɛ mebabɛlɛ me nwo aze meayɛ tieyɛ na meahomo me ahonle ɛtane ne azo. Ɔlua ɛhye ati, me nee me gɔnwo mɔ avinli le kɛnlɛma. Megya me ye anwofɛlɛko, mɔɔ bɛfɛlɛ ye Carmen la, na yɛ nye die. Yɛlɛbɔ nu yɛava anyelielɛ kpole yɛaboa awie mɔ yɛamaa bazukoa Baebolo ne.\nKɛkala meyɛ gyima kpalɛ—ɔyɛ a mekɔ bange, noko mengɔnwua debie, emomu, mekɔsiezie ɛkɛ!\nFa nwa awie Fa nwa awie Ɛnee Mengɔ Mengyakyi Me Etu\nEDWƐKƐ TITILI Esiane Ɛbu Zo!\nEDWƐKƐ TITILI Esiane To Kpalɛma—Kɛmɔti Ɛ?\nEDWƐKƐ TITILI Mɔɔ Nyamenle Bayɛ Wɔ Esiane Nwo La\nBAEBOLO NE KAKYI SONLA Ɛnee Mengɔ Mengyakyi Me Etu\nKɛzi Ɔwɔ Kɛ Ɛtea Ɛ Mra Ɛ?\nƐkola Ɛnwu Nyamenle Ne Mɔɔ Bɛnnwu Ye La Ɔ?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Kɛmɔti A Esiane To Kpalɛma Ɛ?\nFa nwa awie Fa nwa awie ƐZINZALƐ ARANE Kɛmɔti A Esiane To Kpalɛma Ɛ?\nKɛmɔti A Esiane To Kpalɛma Ɛ?\nƐZINZALƐ ARANE Kɛmɔti A Esiane To Kpalɛma Ɛ?\nKɛkala Asolo Kɛzi Mebu Menli La


Ɛzinzalɛ Arane—Magazine Biala Nee Ye Ɛnzɛ\nYɛ Mbulukuyɛlɛ Gyima Ne\nKENGA YE WƆ Afrikaans Albanian Arabic Armenian Azerbaijani Azerbaijani (Cyrillic) Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chol Chuvash Croatian Czech Danish Dutch Efik English Estonian Fante Finnish French Garifuna Georgian German Giliki Greenlandic Haitian Creole Hausa Hindi Hungarian Igbo Indonesian Isoko Italian Japanese Kannada Kinyarwanda Konkani (Roman) Korean Lingala Lithuanian Macedonian Malagasy Malay Mam Marathi Mongolian Nahuatl (Central) Norwegian Nzema Ossetian Persian Polish Portuguese (Brazil) Portuguese (European) Punjabi Quechua (Ayacucho) Rarotongan Romanian Russian Serbian (Cyrillic) Serbian (Roman) Sesotho (Lesotho) Slovak Slovenian Spanish Swahili Swedish Tagalog Tahitian Tajiki Tarascan Tatar Tigrinya Totonac Tsonga Turkish Turkmen Tzeltal Tzotzil Ukrainian Uzbek Uzbek (Roman) Valencian Xhosa Zapotec (Lachiguiri) Zulu\nBɛyɛ Ɛzinzalɛ Arane ne dɔɔnwo kpalɛ bɛdɛla magazine biala wɔ ewiade amuala. Bɛpelente ko biala mgbe 42. Mɔɔ tɔ zo nwiɔ la a le Awake! ne mɔɔ bɛyɛ ko biala mgbe 41 la. Gyihova Alasevolɛ a yɛ magazine nwiɔ ɛhye mɔ a, na bɛfa bɛmaa wɔ azɛlɛ 236 azo.\nKɛzi yɛbava yɛado mbuluku gyɛne nwo ɛ? Kɛmɔ Association of Magazine Media kile la, AARP ahyehyɛdeɛ bie mɔɔ ka menli mɔɔ bɛbo ɛvolɛ 50 mɔɔ kɔ la anwo edwɛkɛ la a le U.S magazine mɔɔ bɛtɔ ye kpalɛ a. Bɛyɛ magazine ɛhye mɔɔ bo mgbe 22.4. Saa bɛkyehyɛ nu a, Germany ADAC Motorwelt ne yɛ mɔɔ badwu mgbe 14, yɛɛ Chinama Gushi Hui (adwelie) kɛlata ne pelente mgbe 5.4.\n2011 U.S. Mbuluku\nEzukoa Mɔɔ Bɛduale Na Bɛnleɛnlea Kɛ Ɔle Zɔ\nƐvileka: The Association of Magazine Media\nJapanma Yomiuri Shimbun a le adwelie kɛlata mɔɔ bɛyɛ ye dɔɔnwo kpalɛ a. Dahuu bɛpelente mɔɔ bo mgbe bulu la.\nAlasevolɛ ne mɔ noko bɔ mɔdenle kpalɛ wɔ bɛ mbuluku ne mɔ abohilelɛ nu. Bɛkile Ɛzinzalɛ Arane ne abo bɛkɔ aneɛ mɔɔ bo 190, yɛɛ Awake! ne noko wɔ aneɛ mɔɔ bo 80 la anu. Saa yɛfa yɛtoto Reader’s Digest ne anwo a, yemɔ bɛyɛ ye wɔ aneɛ 21 anu, noko asolo kɛzi nuhua edwɛkɛ ne de wɔ maanle biala anu la.\nBɛdua ndoboa mɔɔ bɛfi ahonle nu bɛye la azo a bɛbɔ Ɛzinzalɛ Arane nee Awake! anwo kakɛ a, bɛmbɔ ye nolo, yɛɛ bɛndɔne ye, ɔnle kɛ magazine gyɛne mɔɔ yɛha bɛ nwo edwɛkɛ la.\nƐzinzalɛ Arane ne bodane a le kɛ ɔkilehile Baebolo ne anu—titile mɔɔ Ngɛlɛlera ne ka ye wɔ Nyamenle Belemgbunlililɛ ne anwo la. Bɛhɔ zo bɛyɛ ɛhye ɔvi 1879 mɔɔ ba la. Awake! ka ninyɛne dɔɔnwo mɔɔ bie a le abɔdeɛ nee abɔdeɛ nwo nrɛlɛbɛ nwo edwɛkɛ mɔɔ maa yɛnyia diedi wɔ Bɔvolɛ ne anu la. Eza ɔsi kɛzi Baebolo ne baboa yɛ wɔ yɛ ɛbɛlabɔlɛ nu la azo.\nFa nwa awie Fa nwa awie Ɛzinzalɛ Arane—Magazine Biala Nee Ye Ɛnzɛ


1 Samoɛle 19 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Austria Mumule Aneɛ Azerbaijani Azerbaijani (Cyrillic) Batak (Karo) Batak (Toba) Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Latvian Lingala Lithuanian Luganda Luo Luvale Macedonian Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Maya Mexico Mumule Aneɛ Mozambique Mumule Aneɛ Myanmar Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Huallaga Huánuco) Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nSamoɛle Mɔɔ Limoa 19:1-24\nSɔɔlo hɔle zo kpɔle Devidi (1-13)\nDevidi nriandile vile Sɔɔlo asa anu (14-24)\n19 Nzinlii, Sɔɔlo hanle hilele ɔ ra Dwɔnatan nee ye azonvolɛ kɔsɔɔti kɛ ɔkulo kɛ ɔku Devidi.+ 2 Kɛmɔ Sɔɔlo ara Dwɔnatan kulo Devidi edwɛkɛ kpalɛ la ati,+ Dwɔnatan zele Devidi kɛ: “Me papa Sɔɔlo kulo kɛ ɔku wɔ. Ɛhyema nwonlomɔ, nea ɛ nwo boɛ na kɔkpondɛ ɛleka bie mɔɔ vea la na fea ɛkɛ. 3 Mebahɔgyinla me papa anwo ɛkɛ wɔ alienwo wɔ ɛleka mɔɔ ɛwɔ la. Mebaha ɛ nwo edwɛkɛ meahile me papa, na saa mete edwɛkɛ bie a, mebaha meahile wɔ.”+ 4 Ɔti Dwɔnatan hanle Devidi anwo edwɛkɛ kpalɛ+ hilele ye papa Sɔɔlo. Ɔzele ye kɛ: “Ɔnle kɛ belemgbunli yɛ ɛtane tia ye sonvolɛ Devidi, ɔluakɛ ɔtɛyɛle wɔ ɛtane yɛɛ mɔɔ yeyɛ yemaa wɔ la ɛboa wɔ. 5 Ɔvale ye ngoane ɔdole esiane nu* ɔhunle Filisitianli ne,+ na Gyihova maanle Yizilayɛma kɔsɔɔti lile konim kpole.* Ɛnwunle ye na ɛlile fɛlɛko kpole. Ɛnee duzu ati a ɛyɛ ɛtane wɔatia tenlenenli mogya na wɔahu Devidi mgbane gyɛne ɛ?”+ 6 Sɔɔlo diele Dwɔnatan na Sɔɔlo hanle ndane kɛ: “Mekɛ ala mɔɔ Gyihova de aze la, bɛnrɛhu ye.” 7 Nzinlii, Dwɔnatan vɛlɛle Devidi na ɔhanle ɛhye mɔ kɔsɔɔti ɔhilele ye. Yemɔti Dwɔnatan vale Devidi rɛlɛle Sɔɔlo na ɔhɔle zo ɔzonlenle ye kɛ dɛba ne ala la.+ 8 Mekɛ guale nu la, konle zile bieko na Devidi nee Filisitiama hɔhonle na ɔhunle bɛ nuhua dɔɔnwo na bɛdabɛ mɔɔ bɛhale la nriandile vile ɔ nyunlu. 9 Gyihova maanle sunsum ɛtane bie rale Sɔɔlo anwo zo+ wɔ mekɛ mɔɔ ɔde sua nu na ɔlɛ ye atwɛ ne ɔ sa nu la, mekɛ zɔhane ɛnee Devidi ɛlɛbɔ haape ne.+ 10 Sɔɔlo bɔle mɔdenle kɛ ɔfa atwɛ ne yeabɛtɛ ye wɔ bane ne anwo noko ɔyele ɔ nwo ɔvile Sɔɔlo anyunlu na atwɛ ne hɔminle bane ne anu. Devidi nriandile na ɔvile ɛkɛ ne zɔhane nɔsolɛ ne. 11 Nzinlii Sɔɔlo zoanle menli kɛ bɛhɔ Devidi sua nu bɛhɔzinza ye na bɛhu ye nwonlomɔ,+ noko Devidi aye Maekale zele ye kɛ: “Saa ɛnɛ nɔe wɔannriandi a,* ɛhyema bɛbahu wɔ.” 12 Ɛkɛ ne ala Maekale dwulale Devidi aze wɔ nvɛnzɛlɛ ne anu amaa yeahola yeanriandi yeavi ɛkɛ. 13 Maekale vale tɛlafem ananze* dole ɛkpa ne azo na ɔvale abɔnkye enrinli ɛdanlɛ ɔguale ɔ ti sɔlɔ na ɔvale ɛdanlɛ ɔhedale nwolɛ. 14 Akee Sɔɔlo zoanle menli kɛ bɛhɔva Devidi bɛrɛla, noko Maekale hanle kɛ: “Ɔnde kpɔkɛ.” 15 Ɔti Sɔɔlo zoanle menli kɛ bɛhɔnlea Devidi, na ɔzele bɛ kɛ: “Bɛhɔva ye wɔ ye ɛkpa ne azo bɛrɛlɛ me bɛmaa mengu ye.”+ 16 Mɔɔ menli ne hɔle la, bɛnwunle kɛ tɛlafem ananze* ne la ɛkpa ne azo yɛɛ abɔnkye enrinli ɛdanlɛ ne gua ɛleka mɔɔ ɔto ɔ ti la. 17 Sɔɔlo zele Maekale kɛ: “Duzu ati a wɔbɛlɛbɛla me zɛhae na wɔmaa me kpɔvolɛ+ ɛnriandi ɛhɔ ɛ?” Maekale buale Sɔɔlo kɛ: “Ɔhanle ɔhilele me kɛ, ‘Maa mengɔ anrɛɛ mekɛhu wɔ!’” 18 Devidi nriandile vile ɛkɛ, na ɔhɔle Samoɛle anwo lɔ wɔ Releema.+ Ɔhanle mɔɔ Sɔɔlo ɛva ɛyɛ ye la amuala ɔhilele ye. Akee ɔ nee Samoɛle hɔle na bɛhɔdɛnlanle Naeyɔto.+ 19 Nzinlii, bɛhɔbɔle Sɔɔlo amaneɛ kɛ: “Nea! Devidi wɔ Naeyɔto mɔɔ wɔ Releema la.” 20 Ɛkɛ ne ala Sɔɔlo zoanle menli kɛ bɛhɔhye Devidi. Mɔɔ bɛnwunle kɛ ngapezoma mgbanyinli ne mɔ ɛlɛka ngapezo na Samoɛle gyi ɛkɛ ne ɛlɛnea bɛ nwo zo la, Nyamenle sunsum ne rale menli mɔɔ Sɔɔlo zoanle bɛ la anwo zo na bɛdabɛ noko bɛbɔle ɔ bo bɛyɛle bɛ nyɛleɛ kɛ ngapezoma la. 21 Mɔɔ bɛhanle bɛhilele Sɔɔlo la, ɛkɛ ne ala ɔzoanle menli fofolɛ na bɛdabɛ noko bɛyɛle bɛ nyɛleɛ kɛ ngapezoma la. Ɔti Sɔɔlo zoanle menli bieko, mɔɔ tɔ zo fane nsa la, na bɛdabɛ noko bɛyɛle bɛ nyɛleɛ kɛ ngapezoma la. 22 Akee ɔdaye mumua ne ɔhɔle Releema. Mɔɔ ɔdwule bula kpole ne mɔɔ wɔ Siku la anwo la, ɔbizale kɛ: “Nienwu a Samoɛle nee Devidi wɔ a?” Bɛbuale kɛ: “Bɛwɔ Naeyɔto+ mɔɔ wɔ Releema la.” 23 Mɔɔ Sɔɔlo vile ɛkɛ ne na ɔlɛkɔ Naeyɔto mɔɔ wɔ Releema la, Nyamenle sunsum ne rale ɔdaye noko ɔ nwo zo, na mɔɔ ɔlɛkɔ la, ɔyɛle ye nyɛleɛ kɛ ngapezonli la too ɔhɔdwule Naeyɔto mɔɔ wɔ Releema la. 24 Eza ɔyeyele ye adɛladeɛ ne na ɔyɛle ye nyɛleɛ kɛ ngapezonli la wɔ Samoɛle anyunlu, na ɔlɛle ɔ nwo zɔ* ɔlale ɛkɛ ne alehyenlɛ nee aledwolɛ ne amuala. Ɛhye ati a bɛka kɛ: “Sɔɔlo noko boka ngapezoma ne anwo ɔ?” la.+\n^ Anzɛɛ “Ɔvale ye ɛkɛla ɔdole ɔ sa nu.”\n^ Anzɛɛ “nyianle ngoane.”\n^ Anzɛɛ “ wɔammaa wɔ ɛkɛla annriandi a.”\n^ Anzɛɛ “abusua nyamenle.”\n^ Anzɛɛ “na ɔwulale aze tɛladeɛ ala.”\n1 Samoɛle 19


‘Bɛzonle Gyihova’ (Wulomuma 12:11) | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Bɛmmayɛ mgbovonle, . . . bɛzonle Nyamenle.”—WULO. 12:11.\nDuzu a ɛzonlenlɛ ne mɔɔ bɛha nwolɛ edwɛkɛ wɔ Wulomuma 12:11 la kile a?\nKɛ ɔkɛyɛ na yɛanyɛ Seetan nee ewiade ne ngɛkɛlɛ ɛ?\nAhatualɛ boni a Gyihova fa maa ye azonvolɛ a?\n1. Ka ngakyile mɔɔ wɔ adwenle mɔɔ menli dɔɔnwo lɛ ye wɔ ɛzonlenlɛ nwo nee mɔɔ wɔ Wulomuma 12:11 avinli la anwo edwɛkɛ.\nADWENLE mɔɔ Keleseɛnema lɛ ye wɔ ɛzonlenlɛ nwo la le ngakyile fi mɔɔ menli dɔɔnwo lɛ ye la anwo. Saa bɛte kɛ awie le sonvolɛ a, debie mɔɔ ba bɛ adwenle nu la a le kɛ bɛsie ye, bɛyɛ ye atisesebɛ, anzɛɛ amumuyɛ. Noko Nyamenle Edwɛkɛ ne ka ɛzonlenlɛ mɔɔ menli fi bɛ ahonle nu sonle bɛ Menle la anwo edwɛkɛ. Yemɔti, mekɛ mɔɔ Pɔɔlo dule ɛvoya ne mɔɔ lumua la anu Keleseɛnema folɛ kɛ ‘bɛzonle Gyihova la,’ ɛnee ɔlɛsi ɛlɔlɛ mɔɔ maa menli fa ɛzonlenlɛ nwuanzanwuanza maa Nyamenle la azo. (Wulo. 12:11) Duzu a ɛzonlenlɛ ɛhye kile a? Kɛ ɔkɛyɛ na yɛanzonle Seetan nee ye ewiade ne ɛ? Na kɛ Gyihova azonvolɛ la, saa yɛfa nɔhalɛlilɛ yɛsonle a, ahatualɛ boni a yɛbanyia a?\n“MEKULO ME MENLE”\n2. (a) Duzu a bamaa Yizilayɛnli kanranli akpo fanwodi mɔɔ ɔbanyia la ɛ? (b) Duzu ati a bɛfiti kanranli mɔɔ lɛ ɛhulolɛ kɛ ɔbazonle dahuu la anzo ɛ?\n2 Yɛnwu kɛzi Gyihova kpondɛ kɛ akɛlɛ sonle ɔ menle la wɔ Ye Mɛla ne mɔɔ ɔvale ɔmanle Yizilayɛma la anu. Ɛnee ɔwɔ kɛ Hibulunli kanra nyia fanwodi wɔ ɛvolɛ nsuu ne azo. (Ade. 21:2) Noko akee, Gyihova yɛle ngyehyɛleɛ kɛnlɛma manle bɛdabɛ mɔɔ bɛkulo bɛ menle mɔ na bɛkpondɛ kɛ bɛkɔ zo bɛsonle bɛ la. Ɛnee ɔwɔ kɛ kanranli ne amenle fa ye kɔ anlenkɛ ne anzɛɛ ye felɛmo ne anwo na ɔfa ketera ɔfiti ɔ nzo. (Ade. 21:5, 6) Sɛkɛlɛneɛ ɛhye mɔɔ bɛyɛ ye wɔ ɛnzolɛ nwo la kile debie. Wɔ Hibulu aneɛ nu, tieyɛ nee edwɛkɛ mɔɔ bɛkɛde anzɛɛ bɛtie la lua edinli ko azo. Kanranli mɔɔ ɔkulo la bava tieyɛ azonle ɔ menle dahuu. Ɛhye boa yɛ maa yɛte yɛ nwo zo mɔɔ yɛyila yɛmaa Gyihova la abo kpalɛ. Nyamenle anwo ɛlɔlɛ maa yɛfi yɛ ɛhulolɛ nu yɛyɛ tieyɛ.\n3. Duzu a maa yɛyila yɛ nwo zo yɛmaa Nyamenle a?\n3 Saa yɛmaa bɛsɔne yɛ kɛ Keleseɛnema a, ɛnee yɛzi kpɔkɛ kɛ yɛsonle Gyihova, yɛyɛ ye sonvolɛ. Ɛhulolɛ mɔɔ yɛlɛ kɛ yɛbadie Gyihova na yɛayɛ ye ɛhulolɛdeɛ la a maa yɛyila yɛ nwo zo yɛmaa ye a. Tɛ awie a piepia yɛ ɔmaa yɛyɛ a. Ngakula mɔɔ bɛsɔne bɛ bɔbɔ la tɛ bɛ awovolɛ ati a bɛyɛ zɔ a, bɛdabɛ mumua ne a bɛyila bɛ nwo zo bɛmaa Gyihova a. Keleseɛnema yila bɛ nwo zo maa Gyihova, bɛ Menle ne mɔɔ wɔ anwuma la, ɔlua ɛlɔlɛ mɔɔ bɛlɛ bɛmaa ye la ati. Ɛzoanvolɛ Dwɔn hɛlɛle kɛ: “Saa yɛdi Nyamenle mɛla ne mɔ azo a ɛnee yɛkulo Nyamenle.”—1 Dwɔn 5:3.\nBƐLƐ FANWODI, NOKO BƐLE AHANRA\n4. Duzu a nwolɛ hyia na yɛayɛ ‘ahanra yɛamaa tenleneyɛlɛ a’?\n4 Nea kɛzi yɛ nye die nwo kɛ Gyihova ɛmaa yɛyɛ ye ngɛkɛlɛ a! Diedi mɔɔ yɛnyia ye Kelaese ɛkpɔnelɛ afɔle ne anu la ɛlie yɛ ɛvi ɛtane tumi bo. Ɔnva nwo kɛ yɛtɔ sinli la, yɛvi yɛ ɛhulolɛ nu yɛra Gyihova nee Gyisɛse tumi bo. Pɔɔlo hilehilele ɛhye anu wienyi wɔ ye mbuluku ne mɔ ko anu kɛ: “Ɔwɔ kɛ bɛdabɛ noko bɛdwenle bɛmaa bɛ nwo kɛ bɛwu bɛvi ɛtane tumi ne abo, na ɔlua Kelaese Gyisɛse ati bɛde aze bɛmaa Nyamenle.” Akee ɔbɔle kɔkɔ kɛ: “Bɛdabɛ bɛze ye wienyi kɛ saa bɛbu bɛ nwo bɛmaa awie kɛ bɛsonle ye kɛ bɛle ahanra a, ɛnee bɛle ahanra bɛmaa ahenle ne mɔɔ bɛsonle ye la. Saa ɛtane a le bɛ menle a, bɛbanyia nwolɛ ewule, saa bɛtie Nyamenle noko a, bɛbalie bɛ bɛamaa bɛazɔ Nyamenle anye. Yɛyɛ Nyamenle mo, ɔluakɛ mekɛ bie, ɛnee bɛle ahanra bɛmaa ɛtane, na kɛmɔ bɛvale bɛ ahonle muala bɛyɛle tieyɛ bɛmanle nɔhalɛ ne mɔɔ bɛnwunle ye wɔ ngilehilelɛ mɔɔ bɛnyianle ye la anu la ati bɛliele bɛ bɛvile ɛtane nu na bɛrayɛle ahanra bɛmanle tenleneyɛlɛ.” (Wulo. 6:11, 16-18) Yɛ ye nzonlɛ kɛ ɛzoanvolɛ ne hanle kɛ “bɛvale bɛ ahonle muala bɛyɛle tieyɛ.” Nɔhalɛ nu, yɛ nwo zo mɔɔ yɛyila la ɛmaa yɛyɛ ‘ahanra yɛmaa tenleneyɛlɛ.’\n5. Konle boni a yɛko ye wɔ yɛ nu a, na duzu ati ɔ?\n5 Noko, ɔnla aze kɛ yɛbabɔ yɛ nwo zo mɔɔ yɛyila la anwo ɛbɛla. Konle nwiɔ wɔ ɛkɛ mɔɔ ɔwɔ kɛ yɛko a. Mɔɔ lumua la a le konle ne mɔɔ Pɔɔlo honle bie la. Ɔhɛlɛle kɛ: “Wɔ me nuhua a ɛnee me nye die Nyamenle mɛla ne anwo kpalɛ. Na menwu mɛla fofolɛ bie wɔ me sonlabaka ye nvɛyeba ne mɔ amuala anu. Mɛla ɛhye ko tia mɔɔ me adwenle kulo kɛ ɔyɛ la, na ɔmaa meyɛ kanranli memaa ɛtane mɛla ne mɔɔ ɛlɛdi gyima wɔ me sonlabaka ne anu la.” (Wulo. 7:22, 23) Yɛdayɛ noko yɛ sinlidɔlɛ gyegye yɛ. Ɛhye ati, ɔwɔ kɛ yɛ nee yɛ nwonane ne atiakunluwɔzo ne mɔ ko dahuu. Ɛzoanvolɛ Pita dule yɛ folɛ kɛ: “Bɛdɛnla kɛ bɛdi bɛ ti anwo, noko bɛmmafa bɛ ti anwo ɛlilɛ ne bɛkedɛheda ɛtane zo. Bɛdɛnla kɛ bɛle Nyamenle ngɛkɛlɛ.”—1 Pita 2:16.\n6, 7. Kɛzi Seetan maa ewiade ɛhye yɛ kɛnlɛma wɔ yɛ nye zo ɛ?\n6 Yɛ konle ne mɔɔ ɔtɔ zo nwiɔ la, yɛ nee ewiade ɛhye mɔɔ ɔwɔ sunsum ɛtane ne mɔ tumi bo la a lɛ ye a. Seetan mɔɔ sie ewiade ɛhye la to ye senle ɛda ne mɔ ba yɛ nwo zo, ɔkulo kɛ ɔsɛkye nɔhalɛ mɔɔ yɛlɛdi yɛamaa Gyihova nee Gyisɛse la. Ɔkulo kɛ yɛyɛ ninyɛndane na yɛyɛ ye ahanra. (Bɛgenga Ɛfɛsɛsema 6:11, 12.) Adenle ko mɔɔ Seetan dua zo yɛ ɛhye la a le kɛ ɔmaa ewiade ne yɛ kɛnlɛma wɔ yɛ nye zo. Ɛzoanvolɛ Dwɔn bɔle kɔkɔ kɛ: “Awie biala mɔɔ kulo ewiade la ɛnlɛ Selɛ ne anwo ɛhulolɛ. Ɔluakɛ ewiade ye anu debie biala mɔɔ le kɛ, nwonane nu atiakunluwɔzo, anyebolo, nee ɛbɛlabɔlɛ nu adubɛnwo la ɛnvi Selɛ ne ɛkɛ ne na ɔvi ewiade ye.”—1 Dwɔn 2:15, 16.\n7 Anwonyia ɛkpondɛlɛ ɛbu. Seetan ɛmaa menli dɔɔnwo ɛnyia adwenle kɛ ezukoa a maa sonla nye die a. Sotɔɔ mgbole ɛbu. Ɛbɛlabɔlɛ mɔɔ ɔgyi anwonyia nee anyelielɛ zo la yɛɛ bɛbɔ ye nolo wɔ ɛleka biala a. Bɛdabɛ mɔɔ bɛyɛ adendulɛ nwo ngyehyɛleɛ la fa menli kɔ ɛleka mɔɔ menli kɔdie bɛ nye la. Mekɛ dɔɔnwo ne ala, bɛ nee menli mɔɔ da ewiade subane ali la a kɔ a. Nɔhalɛ nu, ninyɛne mɔɔ ɛbɔ yɛ ɛyia la si ewiade “anyelielɛ” adua.\n8, 9. Esiane kpole boni a wɔ ɛkɛ a, na duzu ati ɔ?\n8 Mekɛ mɔɔ Pita ka menli mɔɔ ɛnee wɔ ɛvoya ne mɔɔ lumua Keleseɛnema asafo ne anu mɔɔ bɛmanle ewiade ne lile bɛ adwenle anwo edwɛkɛ la ɔbɔle kɔkɔ kɛ: “Bɛ anyelielɛ ala a le ewia henlema nza ɛbolɛ nee adwɔmanebɔlɛ mgbole; bɛ nwo yɛ nyiane yɛɛ ɔyɛ anyiemgba bɔbɔ kɛ bɛ nee bɛ kɛdu a. Mekɛ mɔɔ bɛ nee bɛ de ɛkponle ko anwo bɛlɛkpula bɛ sa la ɛnee bɛlɛbɛlɛbɛla bɛ. Bɛtu bɛ nloa anu, bɛka edwɛkɛ mɔɔ nrɛlɛbɛ ɛnle nu la na bɛfa adwɔmanebɔlɛ atiakunluwɔzo bɛsɛkye bɛdabɛ mɔɔ bɔ zo mɔɔ bɛlɛbɔ mɔdenle bɛanriandi bɛavi menli mɔɔ de ɛtane nu la avinli la. Bɛfa fanwodi bɛbɔ ɛwɔkɛ, wɔ mekɛ mɔɔ bɛdabɛ mumua ne bɛle subane ɛtane nwo ahanra la. Sonla biala mɔɔ kɛmaa debie kɛvo ɔ nwo zo la le kanranli maa deɛ zɔhane.”—2 Pita 2:13, 18, 19.\n9 “Anyebolo” anzɛɛ nwonane afoa nu ninyɛne ɛmmaa sonla ɛnnyia fanwodi. Emomu, ɔmaa ɔyɛ kanranli ɔmaa Seetan Abɔnsam, ewiade ɛhye amenle ne mɔɔ ɛnyelɛ ɛnnwu ye la. (1 Dwɔn 5:19) Esiane kpole wɔ nu kɛ awie bayɛ kanranli amaa anwonyia ɔluakɛ nuhua ɛvilɛ ɛnla aze.\nGYIMA MƆƆ MAA AHUNLUNDWOLƐ\n10, 11. Ɛnɛ, nwane mɔ a Seetan ɛdu ɔ nye ɛzie bɛ nwo zo a, na kɛzi ewiade nwomazukoalɛ kola yɛ ngyegyelɛ maa bɛ ɛ?\n10 Ɛnɛ noko, Seetan ɛdu ɔ nye ɛzie bɛdabɛ mɔɔ bɛnlɛ anwubielɛ la anwo zo kɛmɔ ɔyɛle ye wɔ Yidɛn tola ne anu la. Ngakula yɛɛ ɔfa ɔ nye ɔsie bɛ nwo zo kpalɛ a. Saa kakula bie anzɛɛ awie biala bɔbɔ tu ɔ nwo maa kɛ ɔyɛ Gyihova akɛlɛ a, Seetan anye ɛnlie nwo. Nyamenle kpɔvolɛ ne kpondɛ kɛ ɔsɛkye menli mɔɔ tu bɛ nwo maa Gyihova la kɔsɔɔti nɔhalɛlilɛ.\n11 Bɛmaa yɛzia yɛhɔ kanranli ne mɔɔ ɔbamaa bɛafiti ɔ nzo la ndonwo ne azo bieko. Kanranli ɛhye bade nyane mekɛ ekyi noko ɔbapɛ nu; ɔbanyia nzonlɛyɛlɛ mɔɔ ɔbava yeazonle dahuu a. Zɔhane ala a ɔnla aze kɛ kakula bɛava adenle mɔɔ ɔ gɔnwo mɔ kɛkpo la azo a. Seetan si gyima mɔɔ awie yɛ ye wɔ ewiade ɛhye anu a ɔbamaa ɔ kunlu adwo ɔ nwo la adua, noko ɔwɔ kɛ Keleseɛnema maa bɛ sunsum nu ngyianlɛ mɔɔ bɛbali nwolɛ gyima la anwo kyia bɛ kpalɛ. Gyisɛse hanle kɛ ‘nyilalɛ ɛha bɛdabɛ mɔɔ bɛze bɛ sunsum nu ngyianlɛ la.’ (Mat. 5:3) Keleseɛnema mɔɔ bɛyila bɛ nwo zo la yɛ Nyamenle ɛhulolɛdeɛ, bɛnyɛ Seetan ɛhulolɛdeɛ. Bɛ nye die Gyihova mɛla ne anwo, na bɛdwenledwenle nwolɛ alehyenlɛ nee aledwolɛ. (Bɛgenga Edwɛndolɛ 1:1-3.) Noko, nwomazukoalɛ nwo ngyehyɛleɛ mɔɔ wɔ ɛkɛ ɛnɛ la anu dɔɔnwo ɛmmaa Gyihova sonvolɛ ɛnnyia adenle ɛndwenledwenle sunsum nu ninyɛne nwo.\n12. Duzu a ɔwɔ kɛ ngakula dɔɔnwo si nwolɛ kpɔkɛ ɛnɛ a?\n12 Saa Keleseɛnenli mɔɔ ɔle akɛlɛ la amenle ɛnzonle Gyihova a ɔkola ɔyia ngyegyelɛ. Pɔɔlo bizale ye wɔ ye kɛlata ne mɔɔ ɔlumuale ɔhɛlɛle Kɔlentema la anu kɛ: “Nyamenle vɛlɛle wɔ la ɛnee ɛle akɛlɛ ɔ?” Akee ɔdule folɛ kɛ: “Mmadwenle nwolɛ; noko saa adenle bie azo ɛkɛhola ɛkɛkpɔne ɛ nwo a, yɛ ye zɔhane.” (1 Kɔl. 7:21) Ɔwɔ kɛ yɛkulo fanwodi. Ɛnɛ, ɔle mɛla wɔ maanle bie mɔ anu kɛ ngakula ɛhɔ sukulu ɛhɔdwu ɛvolɛ bie. Yemɔ anzi bɛazi bɛ kpɔkɛ. Bie a bɛbadoa zo anzɛɛ bɛnrɛdoa zo. Saa gyima ti awie kpa kɛ ɔbahɔ sukulu kpole a, ɔbayɛ se kɛ ɔbanyia fanwodi yɛava ɔ nwo yeawula dahuu ɛzonlenlɛ gyima ne anu.—Bɛgenga 1 Kɔlentema 7:23.\nMenlenlɛ ne boni a ɛbazonle ye a?\nNWOMAZUKOALƐ KPOLE ANZƐƐ NWOMAZUKOALƐ KPALƐ?\n13. Nwomazukoalɛ boni a baboa Gyihova azonvolɛ kpalɛ a?\n13 Pɔɔlo bɔle Kɔlɔsae Keleseɛnema ne kɔkɔ kɛ “Bɛnlea boɛ na awie anva mɛlɛbɛla nee adalɛ nrɛlɛbɛ mɔɔ bɛlua ewiade amaamuo zo bɛhyehyɛ, nee mɔɔ vi awozinli ewiade ye sunsum nu tumima ɛkɛ ne na ɔnvi Kelaese ɛkɛ ne la anyɛ bɛ ngɛkɛlɛ.” (Kɔl. 2:8) Kilehilevolɛma dɔɔnwo kilehile “mɛlɛbɛla nee adalɛ nrɛlɛbɛ mɔɔ bɛlua ewiade amaamuo zo bɛhyehyɛ” la. Nwoma kpole mɔɔ menli dɔɔnwo sukoa la bie mɔ ɛngola ɛnziezie sukuluma ɛmmaa gyima mɔɔ bɛbayɛ ye kenlebie la. Noko, Gyihova azonvolɛ kɔ sukulu mɔɔ ɔbamaa bɛazukoa gyima na bɛanyia debie ekyi bɛanlea bɛ nwo nee bɛ mbusua bɛava bɛazonle Nyamenle. Bɛdi folɛ ɛhye mɔɔ Pɔɔlo dule Temɔte la azo: “Saa sonla maa ɔ kunlu adwo mɔɔ ɔlɛ la anwo a, anrɛɛ nyamenlezonlenlɛ le anwonyia kpole. Ɛhye ati, saa yɛlɛ mɔɔ yɛdi nee mɔɔ yɛkeda la a, bɛmaa yɛ nye ɛzɔ yɛ nwo.” (1 Tem. 6:6, 8) Kɛ anrɛɛ nɔhalɛ Keleseɛnema bɛava bɛ adwenle azie ewiade nwomazukoalɛ nwo amodinli ngɛlata ɛnyianlɛ zo la, bɛfa bɛsie ‘nganvolɛ ngɛlata’ mɔɔ bɛbanyia ye la azo na bɛyɛ daselɛlilɛ gyima ne dɔɔnwo emomu.—Bɛgenga 2 Kɔlentema 3:1-3.\n14. Kɛmɔ Felepaema 3:8 kile la, kɛzi Pɔɔlo bule adenle mɔ ɔnyianle kɛ Nyamenle nee Kelaese sonvolɛ la ɛ?\n14 Maa yɛva ɛzoanvolɛ Pɔɔlo kɛ neazo. Dwuuma Mɛla kilehilevolɛ Gameeleɛle a hilele ye debie a. Yɛbahola yɛava nwoma mɔɔ Pɔɔlo zukoale la yɛado nwoma mɔɔ ɛnɛ menli sukoa ye wɔ yunivɛsiti la anwo. Noko mekɛ mɔɔ ɔvale ɔdole adenle mɔɔ ɔlɛ ɔlɛsonle Nyamenle nee Kelaese anwo la kɛzi ɔbule ye ɛ? Ɔhɛlɛle kɛ: “Ɛnwunlɛ mumua ne mɔɔ menwu Awulae Gyisɛse Kelaese la sonle bolɛ maa me tɛla debie biala.” Akee ɔvale ɔzɔle zolɛ kɛ: “Ɔlua ɔ ti mevuandi debie biala megua; mebu bɛ kɛ fovolɛ zo ewula la, amaa Kelaese ayɛ me ɛdeɛ.” (Fel. 3:8) Pɔɔlo anwo edwɛkɛ ɛhye bahola aboa Keleseɛnema ngakula nee bɛ awovolɛ yeamaa bɛazi kpɔkɛ kpalɛ wɔ nwomazukoalɛ nwo. (Nea nvoninli ne mɔ.)\nNVASOƐ MƆƆ WƆ NWOMAZUKOALƐ KPALƐ ZO\n15, 16. Nwomazukoalɛ boni a Gyihova ahyehyɛdeɛ ne fa maa a, na ye bodane a le duzu?\n15 Kɛzi ɛleka mɔɔ bɛsukoa nwoma mgbole la dɔɔnwo de ɛ? Asoo tɛ ɛkɛ a basabasayɛlɛ nee menli mɔɔ dwazo tia arane la bɔ bɛ nyɛleɛ ne abo a? (Ɛfɛ. 2:2) Noko, Gyihova ahyehyɛdeɛ ne fa ngilehilelɛ maa wɔ anzondwolɛ nu wɔ asafo ne anu. Dapɛne biala bɛyɛ Teokelase Ɛzonlenlɛ Sukulu bɛmaa yɛ kɔsɔɔti. Sukulu gyɛne wɔ ɛkɛ mɔɔ yɛbahola yɛahɔ bie a. Kɛ neazo la, bɛyɛ sukulu bɛmaa adekpakyelɛ mrenya mɔɔ bɛtɛgyale, bɛfɛlɛ ye Mediema Mrenya Mɔɔ Bɛtɛgyale Baebolo Sukulu, yɛɛ bɛyɛ Keleseɛne Agyalɛma Baebolo Sukulu bɛmaa adekpakyelɛma mɔɔ bɛgya la. Sukulu ɛhye mɔ kɔsɔɔti boa yɛ maa yɛtie Gyihova, yɛ Menle ne mɔɔ ɔwɔ anwuma la.\n16 Yɛbahola yɛanwu edwɛkɛ dɔɔnwo mɔ le nɔhalɛ la wɔ Watch Tower Publications Index anzɛɛ Watchtower Library ne mɔɔ wɔ CD-ROM zo la anu. Nwomazukoalɛ ɛhye bodane a le kɛ ɔboa yɛ yeamaa yɛazonle Gyihova. Ɔkilehile yɛ ɔmaa yɛnwu kɛzi yɛbaboa awie mɔ yɛamaa bɛaziezie bɛ nee Nyamenle avinli la. (2 Kɔl. 5:20) Ɛhye bamaa bɛdabɛ noko bɛahilehile awie mɔ.—2 Tem. 2:2.\nKANRANLI NE AHATUALƐ\n17. Ahatualɛ boni a nwoma kpalɛ ɛzukoalɛ maa bɛnyia a?\n17 Wɔ Gyisɛse nzunza nwo ɛrɛlɛ ne anu, sonvolɛma nwiɔ ne mɔɔ lile nɔhalɛ la nyianle nganvolɛ vile bɛ menle ne ɛkɛ, ɔmanle bɛ gyima dɔɔnwo na bɛ nye liele. (Bɛgenga Mateyu 25:21, 23.) Ɛnɛ, saa yɛkpa nwomazukoalɛ kpalɛ ne a, yɛnyia anyelielɛ nee ahatualɛ. Maa yɛva Michael kɛ neazo. Ɔbɔle mɔdenle kpalɛ wɔ sukulu yemɔti ye kilehilevolɛma vɛlɛle ye na bɛmanle ɔnwunle kɛ ɔbahola yeahɔ yunivɛsiti. Mekɛ mɔɔ bɛnwunle kɛ ɔngulo kɛ ɔkɔsukoa nwoma kpole na emomu ɔbahɔ sukulu mɔɔ bamaa yeanyia gyima ekyi yeayɛ na yeayɛ adekpakyelɛ la ɔzinle bɛ nwo. Asoo ɔdele nganeɛ kɛ yedɔ nu ɔ? Ɔka kɛ: “Nvasoɛ kpole ɛra teokelase nwomazukoalɛ mɔɔ menyia ye kɛ adekpakyelɛnli na kɛkala meyɛ asafo nu kpanyinli la azo. Nyilalɛ nee nwolɛ adenle mɔɔ menyia la tɛla ezukoa biala mɔɔ anrɛɛ mebanyia la. Ɔyɛ me fɛ kpalɛ kɛ meanli nwoma kpole ɛzukoalɛ nzi la.”\n18. Duzu a manle ɛkpale nwomazukoalɛ kpalɛ ne a?\n18 Nwoma kpalɛ ne ɛzukoalɛ maa yɛnwu Nyamenle ɛhulolɛdeɛ yɛɛ ɔboa yɛ ɔmaa yɛsonle Gyihova. Ɔmaa yɛnyia anyelazo kɛ “kenle ko dedee bɛbaye abɔdeɛ muala bɛavi ɛkpɔlɔlɛ akɛlɛzonlenlɛ nu na yeanyia anyunlunyia fanwodi ne mɔɔ Nyamenle amra lɛ ye la.” (Wulo. 8:21) Mɔɔ hyia kpalɛ la, ɔkile yɛ kɛzi yɛbahile kɛ yɛkulo Gyihova, yɛ Menle ne mɔɔ wɔ anwuma la.—Ade. 21:5.